
ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ Γ΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ



             
                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 25 Φεβρουαρίου 2026, ημέρα Τετάρτη και ώρα 10.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου της, κυρίας Θεοδώρας (Ντόρας) Μπακογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας σχετικά με τη στρατιωτικοτεχνική συνεργασία».
Στη συνεδρίαση παρέστησαν ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες.
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χαρακόπουλος Μάξιμος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μουλκιώτης Γεώργιος, Μπιάγκης Δημήτριος, Νικητιάδης Γεώργιος, Γιαννούλης Χρήστος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Τσοκάνης Χρήστος, Μεταξάς Κωνσταντίνος Βασίλειος, Δελής Ιωάννης, Αναγνωστοπούλου Αθανασία (Σία), Δρίτσας Θεόδωρος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Καζαμίας Αλέξανδρος, Αποστολάκης Ευάγγελος, Βρεττός Νικόλαος, Γαυγιωτάκης Μιχαήλ, Σαράκης Παύλος και Χουρδάκης Μιχαήλ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας σχετικά με τη στρατιωτικοτεχνική συνεργασία». Στη συνεδρίαση παρίσταται ο Υφυπουργός Εθνικής Άμυνας, κ. Αθανάσιος Δαβάκης. Ως προς την οργάνωση της συζήτησης θα ξεκινήσουν με τις τοποθετήσεις των Εισηγητών και Ειδικών Αγορητών των Κομμάτων με χρόνο ομιλίας 10 λεπτά για τον καθένα. Η συζήτηση θα ολοκληρωθεί με την τοποθέτηση του Υφυπουργού και θα ακολουθήσει ψηφοφορία. Όποιο άλλο μέρος επιθυμεί να πάρει το λόγο μετά τους Εισηγητές και τους Ειδικούς Αγορητές, παρακαλώ να ενημερώσει τη Γραμματεία της Επιτροπής. 
Το λόγο έχει ο Εισηγητής της Πλειοψηφίας, κ. Μιλτιάδης Χρυσομάλλης. 
ΜΙΛΤΙΑΔΗΣ ΧΡΥΣΟΜΑΛΛΗΣ (Εισηγητής της Πλειοψηφίας): Ευχαριστώ πολύ, κυρία Πρόεδρε. Κυρίες και κύριοι βουλευτές, σήμερα συζητούμε ένα σχέδιο νόμου που, αν και εμφανίζεται με έναν τεχνικό τίτλο, έχει σαφές πολιτικό στρατηγικό και γεωπολιτικό βάρος και θεωρώ ότι είναι σημαντικό να αναδείξουμε όχι μόνο τις τεχνικές του διαστάσεις, αλλά, κυρίως, τη στρατηγική του σημασία. Η κύρωση της συμφωνίας στρατιωτικοτεχνικής συνεργασίας μεταξύ της Ελλάδας και της Αρμενίας έρχεται ως φυσικό επακόλουθο της πολύχρονης συνεργασίας μας με την Αρμενία, η οποία ξεκινάει από το 1996 και συνεχίζεται αδιάκοπα μέχρι σήμερα. 
Η σχέση της Ελλάδας με την Αρμενία δεν είναι μια περιστασιακή σχέση. Είναι μια σχέση με ιστορικό βάθος, με ισχυρά θεμέλια αμοιβαίας εμπιστοσύνης. Οι λαοί μας συνδέονται με ισχυρούς πολιτιστικούς και θρησκευτικούς δεσμούς, έχουν κοινές εμπειρίες, κοινές ευαισθησίες, έχουν περάσει από κοινές θηριωδίες από το ίδιο «μαχαίρι» και έχουν κοινή αντίληψη για τη σημασία της ασφάλειας, της κυριαρχίας και του σεβασμού του Διεθνούς Δικαίου. Διαχρονικά, η Ελλάδα έχει στηρίξει την Αρμενία, τόσο σε διμερές επίπεδο, όσο και σε διεθνή φόρα. Αντίστοιχα, η Αρμενία έχει αποτελέσει έναν αξιόπιστο και ειλικρινή σύμμαχο για τη χώρα μας. 
Η συμφωνία που εξετάζουμε σήμερα αποτελεί ένα φυσικό επόμενο βήμα αυτής της σχέσης. Εισάγει μια τεχνολογική διάσταση στην ήδη υφιστάμενη κοινή εκπαίδευση προσωπικού, την ακαδημαϊκή εκπαίδευση στελεχών και την ανταλλαγή δεδομένων. Αναλύεται σε συνολικά 11 άρθρα. Κεντρικός σκοπός της είναι η θέσπιση μιας επίσημης και δομημένης διαδικασίας για τη συνεργασία στον τομέα της Συμβατικής Αμυντικής Τεχνολογίας, με στόχο την ενίσχυση της αμυντικής ικανότητας των δύο κρατών, μέσω της βέλτιστης αξιοποίησης των υφιστάμενων πόρων τους. Η συμφωνία επιδιώκει να προωθήσει ενεργά τη συνεργασία στην έρευνα και ανάπτυξη, καθώς και στην παραγωγή προϊόντων στρατιωτικού σκοπού και νέων τεχνολογιών. Αυτό αναμένεται να ενισχύσει τις ευκαιρίες και την ανταγωνιστικότητα των αμυντικών βιομηχανιών της Ελλάδας και της Αρμενίας. 
Τα βασικά σημεία περιλαμβάνουν την κατασκευή και παραγωγή όπλων και πυρομαχικών, την ανταλλαγή εμπειριών και τεχνογνωσίας στον τομέα της στρατιωτικής έρευνας, καθώς και στα κοινά ερευνητικά προγράμματα στρατιωτικού σκοπού. Πιθανώς, να αναρωτηθεί κάποιος ποια μπορεί να είναι τα πραγματικά οφέλη μιας τέτοιας συμφωνίας με την Αρμενία για τη χώρα μας ή αν κατασκευάζει στρατιωτικό εξοπλισμό η Αρμενία ή ποια μπορεί να είναι η αμυντική της βιομηχανία. 
Σύμφωνα με επίσημες ανακοινώσεις η Κυβέρνηση της Αρμενίας το διάστημα από το 2022 ως το 2025 υπέγραψε συμβάσεις αμυντικού εξοπλισμού με εγχώριες εταιρείες ύψους 385 εκατ. ευρώ. Προτίθεται να επενδύσει 340 εκατ. ευρώ στην ανάπτυξη του εγχώριου οικοσυστήματος αμυντικής βιομηχανίας. Συνεπώς, η Αρμενία κατασκευάζει, πλέον, συστήματα περιφερόμενων πυρομαχικών χρησιμοποιώντας την εγχώρια βιομηχανία της, ενώ επεκτείνεται σταδιακά και στα μη επανδρωμένα μέσα, αξιοποιώντας τα επώδυνα, δυστυχώς, διδάγματά της που είχε με τη σύγκρουση του 2022 με το Αζερμπαϊτζάν. 
Κυρίες και κύριοι βουλευτές, ο νότιος Καύκασος είναι μια περιοχή με ιδιαίτερη γεωπολιτική σημασία. Είναι μια περιοχή όπου διασταυρώνονται ενεργειακοί δρόμοι, στρατηγικά συμφέροντα και διάφορες περιφερειακές φιλοδοξίες. Είναι μια περιοχή που η ισορροπία είναι εύθραυστη και η σταθερότητα δεν είναι δεδομένη. Σε αυτό το περιβάλλον η Ελλάδα δε μπορεί και δεν πρέπει να είναι απούσα. 
Η χώρα μας έχει κάθε λόγο να αναπτύσσει σχέσεις συνεργασίας με χώρες που μοιράζονται τις ίδιες αρχές και τις ίδιες ανησυχίες. Η συνεργασία με την Αρμενία ενισχύει την παρουσία της Ελλάδας σε μια περιοχή που επηρεάζει ευρύτερα την περιφερειακή ασφάλεια. Ας είμαστε ειλικρινείς, δε μπορούμε να αγνοήσουμε το γεγονός ότι η Τουρκία έχει αναπτύξει τα τελευταία χρόνια μια ιδιαίτερα ενεργή πολιτική στο νότιο Καύκασο. Μια πολιτική που περιλαμβάνει στρατιωτική συνεργασία, εξοπλιστική υποστήριξη και ευρύτερη στρατηγική εμπλοκή. 
Η Αρμενία, μετά την ήττα του 2022, αναθεώρησε τη γεωπολιτική της στάση και επέλεξε να απομακρυνθεί εξοπλιστικά από το «άρμα» της Ρωσίας. Ήδη στράφηκε προς την Ινδία και τη Γαλλία για την προμήθεια εξοπλισμών και την κάλυψη επειγουσών αναγκών της, ενώ, όπως δηλώνει η Πολιτική Ηγεσία της χώρας, προσβλέπει στην Ελλάδα, ως φίλος της Αρμενίας να λειτουργήσει ως «γέφυρα» για τη συνεργασία με την Ευρωπαϊκή Ένωση. Είναι θέμα πραγματικότητας και ρεαλισμού και απέναντι σε αυτή την πραγματικότητα η Ελλάδα οφείλει να έχει στρατηγική, όχι μια στρατηγική αντιπαράθεσης, αλλά μια στρατηγική παρουσίας συνεργασιών, μια στρατηγική ισορροπίας. 
Η συμφωνία αυτή δεν δημιουργεί στρατιωτικές υποχρεώσεις, δεν δεσμεύει τη χώρα μας σε επιχειρησιακές εμπλοκές. Δημιουργεί, όμως, ένα θεσμικό πλαίσιο συνεργασίας, ένα πλαίσιο που επιτρέπει την ανταλλαγή τεχνογνωσίας, την ανάπτυξη κοινών πρωτοβουλιών, τη συνεργασία σε επίπεδο αμυντικής βιομηχανίας και την ενίσχυση της εμπιστοσύνης μεταξύ των 2 χωρών. Αυτό είναι ιδιαίτερα σημαντικό, γιατί η Άμυνα σήμερα δεν είναι μόνο θέμα αριθμών. Είναι πολύ περισσότερο θέμα τεχνολογίας και επωφελών συνεργασιών. 
Η Ελλάδα είναι μια χώρα που βρίσκεται σε μια περιοχή αυξημένων γεωπολιτικών προκλήσεων. Η ασφάλειά μας δεν εξαρτάται μόνο από τις εσωτερικές μας δυνατότητες.  Εξαρτάται και από τις διεθνείς μας σχέσεις, εξαρτάται από τους εταίρους μας και την ικανότητά μας να δημιουργούμε αμοιβαία επωφελείς συμμαχίες. Η χώρα μας τα τελευταία χρόνια έχει επενδύσει, συστηματικά στην αμυντική της διπλωματία. Έχει αναπτύξει συνεργασίες στην Ανατολική Μεσόγειο, έχει ενισχύσει τις σχέσεις της με χώρες της Μέσης Ανατολής με απτά αποτελέσματα, όχι θεωρίες.

Η πρόσφατη δήλωση του Ισραηλινού Προέδρου Νετανιάχου για τον συμμαχικό άξονα κατά του ριζοσπαστισμού, με τη συμμετοχή της Ελλάδας, της Κύπρου, της Ινδίας και άλλων κρατών, είναι η καλύτερη απόδειξη αυτής της συνεπούς επένδυσης. Συνεπώς, η συνεργασία με την Αρμενία αποτελεί και αυτή μέρος της συνολικής στρατηγικής.
Κυρίες και κύριοι βουλευτές, η παρουσία μας στον Καύκασο, μέσω της συνεργασίας μας με την Αρμενία, δεν είναι μια αποσπασματική επιλογή. Είναι μέρος μιας συνεκτικής εξωτερικής πολιτικής. Η σημερινή Συμφωνία ενισχύει περισσότερο τις διμερείς μας σχέσεις με την Αρμενία και μέσω αυτών τη στρατηγική μας παρουσία, τη δυνατότητά μας να συμβάλλουμε στη σταθερότητα και επί της ουσίας τελικά ενισχύει τη χώρα μας. Ας μην ξεχνάμε ότι η εξωτερική πολιτική απαιτεί συνέχεια, συνέπεια, στρατηγική σκέψη και η συνεργασία με την Αρμενία ανταποκρίνεται σε αυτά τα χαρακτηριστικά.
Συνεπώς, για όλα τα παραπάνω, παραίνεσή μου προς το σύνολο των κομμάτων είναι η διακομματική κύρωση της συγκεκριμένης Συμφωνίας με την Αρμενία, όπως, άλλωστε, έχει γίνει ξανά στο παρελθόν. Σας ευχαριστώ πολύ, κυρία Πρόεδρε. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πάρα πολύ, κ. Χρυσομάλλη.
Κύριε Κατρίνη, με την άδειά σας να δώσω τον λόγο στον κ. Συντυχάκη όχι λόγω συγκρητισμού, αλλά διότι έχει μια ανειλημμένη υποχρέωση.
Κύριε Συντυχάκη, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Σας ευχαριστώ πολύ, κυρία Πρόεδρε και τον κ. Κατρίνη για την παραχώρηση της θέσης του. Πρέπει να πάω και στη Γερουσία που είναι η Επιτροπή Θεσμών και Διαφάνειας. Κυρίες και κύριοι, σήμερα η Ελληνική Κυβέρνηση επιδίδεται σε μία κούρσα σύναψης νέων στρατιωτικών συμφωνιών και τακτοποίησης παλαιότερων που βρίσκονται σε εκκρεμότητα, σε δεκάδες χώρες του γεωπολιτικού μας περίγυρου και όχι μόνο, υπηρετώντας, κατά τη γνώμη μας, πιστά την επιδίωξη εμβάθυνσης του ρόλου της αστικής τάξης της χώρας μας στους ιμπεριαλιστικούς ανταγωνισμούς. Προχθές κυρώθηκε Συμφωνία με τη Βραζιλία, σήμερα με την Αρμενία και το Μαυροβούνιο, πριν λίγο καιρό με την Αίγυπτο, πιο μπροστά με το Ισραήλ και με χώρες του αραβικού κόσμου και, όπως ήδη έχει ενημερώσει ο κ. Υφυπουργός, έπονται δεκάδες ακόμη. 
Αυτή η κυβερνητική επιτάχυνση κύρωσης και ενεργοποίησης διακρατικών στρατιωτικών συμφωνιών, απεικονίζει ξεκάθαρα, αφενός, την ένταση των ιμπεριαλιστικών ανταγωνισμών που επικρατούν στον σύγχρονο κόσμο, με διακύβευμα ενεργειακούς δρόμους, αγορές και σφαίρες επιρροής, γεωστρατηγικά περάσματα και, αφετέρου, στην «πρεμούρα» συμμετοχής της αστικής τάξης της Ελλάδας στο «ματωμένο φαγοπότι» που ακολουθεί τις ιμπεριαλιστικές επεμβάσεις.
Οι διακρατικές στρατιωτικές συμφωνίες μεταξύ αστικών κυβερνήσεων, ανεξάρτητα από το ποιες χώρες τις υπογράφουν, σε καμία περίπτωση δεν υπηρετούν λαϊκά συμφέροντα καμιάς από τις χώρες που συμμετέχουν, αλλά προωθούν τα συμφέροντα της εκάστοτε αστικής τάξης και των ιμπεριαλιστικών συμμαχιών, στις οποίες συμμετέχει η κάθε χώρα. Η Ελλάδα συμμετέχει στις «λυκοσυμμαχίες» του ΝΑΤΟ και της Ευρωπαϊκής Ένωσης, άρα τα συμφέροντα αυτών εξυπηρετεί. Κάθε στρατιωτική συμφωνία που υπογράφει έχει αντικειμενικά το Ευρω-Νατοϊκό αποτύπωμα.
Με τις συμφωνίες αυτές, η χώρα μας μπλέκει βαθύτερα σε επικίνδυνους πολιτικούς, στρατιωτικούς σχεδιασμούς, που καμία σχέση δεν έχουν με την άμυνα, την κυριαρχία και τα κυριαρχικά δικαιώματα της χώρας. Αντίθετα, σπαταλούνται τεράστιοι οικονομικοί πόροι για την ενίσχυση αυτών των συμμαχιών, φυσικά σε βάρος της ευημερίας του λαού, της υγείας και πρόνοιας, της παιδείας, των μισθών και των συντάξεων, ενώ, ταυτόχρονα, τη στοχοποιούν απέναντι στα αντίπαλα στρατόπεδα. 
Τα όποια οφέλη προκύπτουν και διαφημίζουν οι διάφορες Κυβερνήσεις, δήθεν περί ανάπτυξης, ασφάλειας ή δημιουργίας ευνοϊκού περιβάλλοντος επενδύσεων και ούτω καθεξής, αφορούν αποκλειστικά το μεγάλο κεφάλαιο και όχι το λαό. Άρα και οι συζητούμενες σήμερα συμφωνίες αυτόν τον ρόλο υπηρετούν. Αναφέρομαι σε αυτήν που συζητάμε τώρα στην Αρμενία, αλλά και του Μαυροβουνίου που θα συζητήσουμε αργότερα. Καμία σχέση δεν έχουν με τη σύσφιξη ή την ανάπτυξη των σχέσεων μεταξύ των λαών της Ελλάδας και της Αρμενίας ή άλλων χωρών. Το μόνο που προωθούν είναι τα συμφέροντα του κεφαλαίου των χωρών και μάλιστα στο έδαφος αυτών των οξυμένων ιμπεριαλιστικών ανταγωνισμών, ειδικά στην περιοχή που βρίσκονται οι δύο χώρες.
Είναι παραπλανητική, κατά τη γνώμη μας, η περιρρέουσα άποψη περί δήθεν εθνικής στρατηγικής ή κάποιας ισορροπίας απέναντι στην Τουρκία. Είναι ξεκάθαρο ότι αυτού του είδους οι Συμφωνίες δεν είναι ουδέτερες, αλλά εντάσσονται στις εξελίξεις που σχετίζονται με όλους αυτούς τους ανταγωνισμούς που ανέφερα και προηγουμένως. Ενδεχομένως, κάποιοι να αναδείξουν ότι η ελληνική αστική τάξη δρα με κριτήριο την ιστορική φιλία με την Αρμενία ή να παρουσιαστεί ως αντίβαρο στην πολιτική και στρατιωτική στήριξη της Τουρκίας προς το Αζερμπαϊτζάν, διαχρονικό εχθρό της Αρμενίας. 
Τίποτα από όλα αυτά δεν ισχύει. Η συνεργασία της Ελλάδας με την Αρμενία συμβάλλει στη διείσδυση των ευρωατλαντικών δομών στον Νότιο Καύκασο, ενισχύει τον ρόλο της Ελλάδας ως προωθημένου φυλακίου της Δύσης, δηλαδή της Ευρωπαϊκής Ένωσης και του ΝΑΤΟ, περιπλέκει τη χώρα σε μια ιδιαίτερα ασταθή περιοχή, βάζοντας και τον ελληνικό λαό σε πολύ επικίνδυνες καταστάσεις.
Η συζητούμενη συμφωνία υπογράφηκε τον Ιανουάριο του 2011, επί Κυβέρνησης Συνεργασίας Παπαδήμου, δηλαδή με τη σύμφωνη γνώμη τότε του ΠΑΣΟΚ, της «Νέας Δημοκρατίας» και του ΛΑΟΣ. Μικρά ή μεγάλα τμήματά της ενδεχομένως ήδη να υλοποιούνται εδώ και χρόνια, όπως η φοίτηση Αρμενίων σπουδαστών στη Σχολή Ευελπίδων. Βέβαια, υπάρχουν και τα ετήσια κοινά σχέδια δράσης Ελλάδας - Κύπρου - Αρμενίας, που με βάση αυτά ήδη υλοποιούνται εκτεταμένες στρατιωτικές συνεργασίες. Με βάση όλα τα παραπάνω, το Κ.Κ.Ε. καταψηφίζει τη συζητούμενη Συμφωνία. Ευχαριστώ πολύ, κυρία Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κ. Συντυχάκη.
Κύριε Κατρίνη, εκ μέρους του ΠΑΣΟΚ έχετε τον λόγο.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Ευχαριστώ πολύ, κυρία Πρόεδρε. Κυρίες και κύριοι συνάδελφοι, συζητούμε σήμερα την Κύρωση μιας Συμφωνίας με την Αρμενία, μια χώρα, έναν λαό με τον οποίο η Ελλάδα έχει άρρηκτους, διαχρονικούς, ιστορικούς δεσμούς. Επιτρέψτε μου, όμως, το εξής. Πριν αναφερθώ στη Συμφωνία με την Αρμενία, δεν θα μπορούσα να μην αναφερθώ στις τελευταίες δηλώσεις που έκανε ο Υπουργός Εθνικής Άμυνας σε σχέση με τη στρατιωτική θητεία. Προσπαθώντας να δικαιολογήσει τις επιλογές του, απαξιώνει τη μέχρι σήμερα εκπαίδευση χιλιάδων στρατευμένων θητεία στις Ένοπλες Δυνάμεις της χώρας. Μετά από επτά σχεδόν χρόνια διακυβέρνησης της «Νέας Δημοκρατίας», μετά από σχεδόν τρία χρόνια που ο ίδιος είναι στη θέση του Υπουργού, χαρακτηρίζει τη θητεία «παρωδία». Με αυτό νομίζω ότι δεν μέμφεται τους εφέδρους, αλλά μέμφεται την ίδια την Κυβέρνησή του. Αν πράγματι η θητεία ήταν ανεπαρκής, ποιος είχε την ευθύνη να τη βελτιώσει όλα αυτά τα χρόνια; Η αυτοκριτική δεν μπορεί να μετατρέπεται σε ένα επικοινωνιακό αφήγημα για πάσα χρήση. 
Στο πλαίσιο μιας θολής και αδιαφανούς «Ατζέντας 2030» θεσπίζεται ένα νέο μοντέλο θητείας, χωρίς όμως πειστική τεκμηρίωση ως προς τη συμβολή του στην επιχειρησιακή αποτελεσματικότητα και τη μαχητική ικανότητα των Ενόπλων Δυνάμεων. Αντί να εστιάζει στην ουσιαστική εκπαίδευση και ενίσχυση της άμυνας της χώρας, δίνει έμφαση σε παράπλευρες στοχεύσεις. Βέβαια, επειδή βγήκε και σχετική ανακοίνωση, η άμυνα της χώρας δεν μπορεί να λειτουργεί με λογικές «δικών μας παιδιών», ούτε στο επίπεδο στρατευσίμων ούτε στα υψηλότερα επίπεδα της ιεραρχίας των Ενόπλων Δυνάμεων. Απαιτείται αξιοκρατία, διαφάνεια και θεσμική ευθύνη.
Έρχομαι τώρα στο νομοσχέδιο για την κύρωση της Συμφωνίας στρατιωτικοτεχνικής συνεργασίας μεταξύ Ελλάδας και Αρμενίας που εμείς θα επιφυλαχθούμε για καθαρά τυπικούς λόγους επί της αρχής. Μια Συμφωνία που εντάσσεται σε ένα ταχύτατα μεταβαλλόμενο γεωπολιτικό περιβάλλον, στο οποίο η Ελλάδα οφείλει να έχει σαφή στρατηγική αντίληψη του ρόλου της. 
Η σημερινή Συμφωνία δεν είναι αποκομμένη από την Ευρωπαϊκή Αρχιτεκτονική Ασφάλειας. Ωστόσο, μας υποχρεώνει να εξετάσουμε τρία κρίσιμα ζητήματα. Πρώτον, το γεωπολιτικό πλαίσιο στο οποίο εντάσσεται και δρα αυτή η Συμφωνία. Μετά τις δραματικές εξελίξεις των τελευταίων ετών στον νότιο Καύκασο, η Αρμενία επιδιώκει να επανακαθορίσει τη θέση της στο διεθνές σύστημα, ενισχύοντας τις σχέσεις της με την Ευρωπαϊκή Ένωση και επιδιώκοντας μεγαλύτερη διαλειτουργικότητα με δυτικές δομές ασφαλείας. Πολλοί από τους συναδέλφους που συμμετέχουν στην Κοινοβουλευτική Συνέλευση του ΝΑΤΟ, είχαμε την ευκαιρία να το διαπιστώσουμε πριν από λίγους μήνες σε μία διάσκεψη που έγινε στο Γερεβάν. 
Η στρατιωτικοτεχνική συνεργασία με την Αρμενία πρέπει να ιδωθεί ως μέρος μιας ευρύτερης αρχιτεκτονικής ασφαλείας, που διαμορφώνεται σταδιακά, με αυξημένη ευρωπαϊκή εμπλοκή, αλλά και με ανοιχτές γεωπολιτικές εκκρεμότητες. Η Ελλάδα οφείλει να γνωρίζει ποια θέση πραγματικά επιδιώκει να καταλάβει σε αυτή τη νέα ισορροπία που διαμορφώνεται.

Το δεύτερο ζήτημα, είναι το ζήτημα της στρατηγικής αμυντικής πολιτικής. Η Συμφωνία προβλέπει συνεργασία σε μεταφορά τεχνογνωσίας, παραγωγής στρατιωτικού υλικού, εκπαίδευσης προσωπικού, κοινές δομές. Όμως το κρίσιμο ερώτημα είναι ποια είναι η εθνική στρατηγική που θα κατευθύνει την υλοποίηση αυτού του πλαισίου. Πρέπει να γνωρίζουμε ποιοι τομείς μας ενδιαφέρουν, ποια τεχνολογικά πεδία θέλουν να αναπτύξουμε, πώς συνδέεται αυτή η συνεργασία με την εγχώρια αμυντική βιομηχανία και πώς εντάσσεται στο ευρύτερο «οικοσύστημα» καινοτομίας που διαμορφώνεται στη χώρα. Εδώ έρχεται ένα θέμα που δεν πρέπει να παραμείνει στη σκιά.
 Η συνεργασία Ελλάδας-Αρμενίας στον τομέα της αμυντικής τεχνολογίας δεν ξεκινά σήμερα, κυρίες και κύριοι συνάδελφοι. Το 1998 συστάθηκε στο Γερεβάν, με κυβερνητική απόφαση, η κλειστή κοινή εταιρεία Laser Tchnology PYRKAL, με 49% ελληνική συμμετοχή. Η ελληνική πλευρά εισέφερε 286.000 δολάρια ως μετοχικό  κεφάλαιο, ενώ στο πλαίσιο της ίδιας απόφασης, εμβάστηκαν συνολικά πάνω από 7 εκατομμύρια δολάρια για μεταφορά τεχνογνωσίας λέιζερ στην  LTP  προκειμένου να υλοποιηθούν εννέα αναπτυξιακά προγράμματα, που ανατέθηκαν από ελληνικής πλευράς, συνολικού κόστους 6,5 εκατομμυρίων δολαρίων. 
Για τον σκοπό αυτό υπεγράφη και ειδική πενταετής αναπτυξιακή σύμβαση μεταξύ ΠΥΡΚΑΛ και Υπουργείου Εθνικής Άμυνας, αποκλειστικά για αναθέσεις προγραμμάτων στην LTP. Το σύνολο των ποσών που εμβάστηκαν στην  Αρμενία προήλθε από το Υπουργείο Εθνικής Άμυνας. Πρόκειται για μια κρατική επένδυση η οποία οφείλει να αξιολογηθεί με όρους συνέχειας κράτους, διαφάνειας και στρατηγικής αποδοτικότητας.
 Επομένως, είναι εύλογο να ρωτήσουμε την πολιτική ηγεσία του Υπουργείου Εθνικής Άμυνας, ποια είναι η σημερινή κατάσταση της εταιρείας LTP; Υφίσταται ακόμα η ελληνική συμμετοχή και με ποιο νομικό και επιχειρησιακό καθεστώς; Υπάρχει παραγωγική ή ερευνητική δραστηριότητα; Έχουν αξιοποιηθεί επιχειρησιακά τα αποτελέσματα των εννέα αναπτυξιακών προγραμμάτων που συμφωνήθηκαν να γίνουν; Υπάρχει έδαφος επαναδραστηριοποίησης ή ένταξής της σε σύγχρονα συστήματα συνεργασίας ενδεχομένως και στο πλαίσιο λειτουργίας και στρατηγικής του ΕΛΚΑΚ; 
Εφόσον σήμερα η Αρμενία επιδιώκει εκσυγχρονισμό και διαλειτουργικότητα με ευρωπαϊκές δομές και εφόσον η  Ε.Ε επενδύει στην σταθερότητα και στην ενίσχυση των δυνατοτήτων της, τότε και η Ελλάδα οφείλει να εξετάσει αν οι υφιστάμενες κοινές δομές μπορούν να αποτελέσουν μοχλό αμυντικής καινοτομίας και όχι απλώς μια ιστορική αναφορά και υποσημείωση. 
Τρίτο ζήτημα είναι  το ζήτημα του κοινοβουλευτικού ελέγχου. Η συνεργασία Ελλάδας - Αρμενίας ήδη εξελίσσεται στην πράξη. Έχουν υπογραφεί προγράμματα στρατιωτικής συνεργασίας, έχουν πραγματοποιηθεί συνεκπαιδεύσεις, έχουν γίνει υψηλού επιπέδου επισκέψεις. Η κύρωση  που εξετάζουμε θεσμοθετεί και ενισχύει αυτή τη δυναμική. Ακριβώς για αυτό η βουλή δεν μπορεί να λειτουργεί απλώς ως επικυρωτικός μηχανισμός. Πρέπει να έχει πλήρη εικόνα για τις προτεραιότητες που θα θέσει η κοινή εΕπιτροπή της Συμφωνίας, το εύρος των μελλοντικών δράσεων που θα συμφωνηθούν  και θα γίνουν τις δημοσιονομικές επιπτώσεις που ενδέχεται να προκύψουν από συγκεκριμένα προγράμματα τα οποία θα υλοποιηθούν. 
Ιδιαίτερα σήμερα, που η Ευρώπη συζητά σοβαρά την ανάγκη ενίσχυσης της αμυντικής και βιομηχανικής της βάσης,αλλά και της στρατηγικής αυτονομίας, η Ελλάδα δεν μπορεί να παραμένει απλός παρατηρητής των εξελίξεων. Οφείλει να επιδιώκει ενεργό ρόλο στη διαμόρφωση συμπράξεων, τεχνολογικών συνεργιών και βιομηχανικών σχημάτων, οι οποίες όμως θα ενισχύουν έμπρακτα την εγχώρια παραγωγική ικανότητα. Η Συμφωνία με την Αρμενία μπορεί να αποτελέσει ένα τέτοιο πεδίο, εφόσον ενταχθεί στο συγκεκριμένο σχεδιασμό, με σαφείς προτεραιότητες και μετρήσιμα αποτελέσματα. Διαφορετικά, θα παραμείνει μια γενική διακήρυξη καλών προθέσεων. Το ΠΑΣΟΚ αντιμετωπίζει την εν λόγω συμφωνία με θεσμική σοβαρότητα και υποστηρίζει κάθε πρωτοβουλία που ενισχύει τη σταθερότητα, το διεθνές δίκαιο και την αμυντική μας τεχνολογική βάση. Σας ευχαριστώ.
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ τον κ. Κατρίνη.
Τον λόγο έχει ο κ. Κεδίκογλου. 
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Κυρία Πρόεδρε, θα αναφερθώ και εγώ στην κύρωση της Συμφωνίας μεταξύ της Ελληνικής Δημοκρατίας και της Κυβέρνησης της Δημοκρατίας της Αρμενίας. Θα κάνω ουσιαστικά μια κριτική επί της αρχής και κάποια πράγματα επί των άρθρων θα τα πούμε και στην Ολομέλεια. Γενικά, για τη Συμφωνία με αυτή τη φίλη χώρα με τους παραδοσιακούς δεσμούς, η συμφωνία λειτουργεί ως πλαίσιο στρατιωτεχνικής συνεργασίας, με κρίσιμες λεπτομέρειες να μετατίθενται σε μελλοντικές εφαρμοστικές ρυθμίσεις και συμβάσεις. Για παράδειγμα, η πνευματική ιδιοκτησία, την πρόσβαση των τρίτων, κανονισμό κοινής επιτροπής. Αυτό μας μειώνει λίγο τον κοινοβουλευτικό έλεγχο και αυξάνει έναν κίνδυνο τετελεσμένων υπό το πρόσχημα του απορρήτου.
 Δεύτερον, όσον αφορά τα δημοσιονομικά, πράγματι, δεν είναι μεγάλα τα ποσά, ωστόσο στο δημοσιονομικό σκέλος το Γενικό Λογιστήριο του Κράτους αναγνωρίζει μια ετήσια δαπάνη για τις συνεδριάσεις  της κοινής  επιτροπής περίπου 3.200 ευρώ όταν γίνονται στην Αρμενία και περίπου 1.900 ευρώ όταν γίνονται στην Ελλάδα και κάποιες πρόσθετες δαπάνες από δράσεις συνεργασίας, όπως είναι η έρευνα, η ανάπτυξη, η κατάρτιση που δεν ποσοτικοποιούνται. Λέει, δηλαδή, ότι εξαρτώνται από πραγματικά γεγονότα και το εύρος της συνεργασίας θα καλύπτεται από πιστώσεις του Κρατικού Προϋπολογισμού.
 Τρίτον, κάποια ευαίσθητα θέματα στην ανάλυση συνεπειών ρύθμισης, και πάλι καταγράφεται ως ποιοτική αποτίμηση ότι δεν υφίσταται κίνδυνοι. Η θέση αυτή δημιουργεί ερωτήματα, όταν το ίδιο το κείμενο αγγίζει θέματα που αφορούν σε όπλα πυρομαχικά, εκρηκτικά και ανταλλαγή διαβαθμισμένων πληροφοριών.
 Θα έρθω και εγώ στο θέμα της εταιρείας που αναφέρθηκε προηγουμένως ο Εισηγητής, της LT-PYRKAL που πριν μας ζητήσει  η κυβέρνηση  να κυρώσουμε τη νέα Συμφωνία αυτή, οφείλει να απαντήσει για μια χειροπιαστή παλιά συνεργασία που ήδη υπάρχει, αλλά ουσιαστικά έχει εγκαταλειφθεί. Πράγματι, όπως ακούστηκε, υπάρχει αυτή η εταιρεία LT-PYRKAL, μια κοινή εταιρεία στο Έρεβαν που ιδρύθηκε το 1998 προς 1999, με 51% αρμενική συμμετοχή, συνδεδεμένη με το Αρμενικό Υπουργείο Άμυνας και 49% των ελληνικών αμυντικών συστημάτων ΕΑΣ. 
Το 2019 τα ΕΑΣ, ύστερα από χρόνια απουσίας, επανήλθαν με αποστολή και συμμετοχή σε γενική συνέλευση της εταιρείας για πρώτη φορά το 2015, με διττό στόχο να επανεκκινήσουν τη σχέση. Τα συμπεράσματα που προκύπτουν από τα υπηρεσιακά κείμενα είναι αποκαλυπτικά. Αναγνωρίζουν ότι, μέσω της εταιρείας αυτής, η Ελλάδα διαθέτει ένα μοναδικό κέντρο έρευνας και ανάπτυξης ηλεκτρονικών και λέιζερ και σημαντική ακίνητη περιουσία, άρα μια επένδυση που δεν μπορεί να αντιμετωπίζεται ως υποσημείωση. Και όμως, καταγράφουν ως βασική τροχοπέδη ότι οι Συμβάσεις με το ΥΠΕΘΑ μένουν για χρόνια ανολοκλήρωτες και ότι υπάρχει έλλειψη ενδιαφέροντος από το Υπουργείο για ανάπτυξη νέων συνεργασιών και προϊόντων για την ελληνική  άμυνα.
Παράλληλα, οι τεχνικές αναφορές μιλούν για μια εικόνα υποβάθμισης της εταιρείας, ένα προσωπικό που έχει μειωθεί δραστικά, από περίπου 200, σε 81 άτομα, απαρχαιωμένο εξοπλισμό, έλλειψη αυτοματοποίησης, κτιριακές φθορές και ανάγκη μπάτζετ για βασικές ανανεώσεις. Μιλούν ακόμη για ανεκτέλεστα προγράμματα για το ΥΠΕΘΑ που έχουν παγώσει και προτείνουν ρητά παρουσίαση των δυνατοτήτων της εταιρείας του ΥΠΕΘΑ στο ψηλότερο επίπεδο, ενώ επισημαίνουν και την ανάγκη νομικής υποστήριξης για ζητήματα αρμενικού δικαίου. 
Ρωτάμε, λοιπόν, αν από τον Ιούλιο του 2019 και μετά η Κυβέρνηση γιατί δεν πήρε την πολιτική ευθύνη, ώστε να λειτουργήσει η εταιρεία αποτελεσματικά; Πόσες γενικές συνελεύσεις έχουν γίνει από τότε, με ποια συμμετοχή της ελληνικής πλευράς και ποιον απολογισμό για την ακίνητη περιουσία και την οικονομική κατάσταση της εταιρείας; Κυρίως, γιατί δεν είδαμε ποτέ ένα σχέδιο αξιοποίησης προς όφελος της ελληνικής άμυνας; Διότι σήμερα η Κυβέρνηση, μπορεί να ζητά να την εμπιστευτούμε για μια νέα Συμφωνία που μιλά για παραγωγή, για κοινές δομές, αλλά αφήνει κρίσιμα ζητήματα αναπάντητα και συνεργασίες από το παρελθόν «στον αέρα». 
Μετά την εγκατάλειψη μιας υπαρκτής εταιρικής συνεργασίας όπου η Ελλάδα είναι μέτοχος, θα πρέπει να πιστέψουμε ότι η κυβέρνηση αυτή τη φορά δεν θα μείνει και πάλι στα χαρτιά και θέλουμε δεσμεύσεις επί αυτού, χρονοδιαγράμματα, προϋπολογισμό και ετήσιο απολογισμό στη Βουλή. Ζητούμε επίσης άμεσα στη Βουλή πλήρη φάκελο για την LT-PYRKAL  με οικονομικές καταστάσεις, αποτίμηση της ακίνητης περιουσίας πρακτικά γενικών συνελεύσεων και διοικητικών συμβουλίων από το 2019, καθώς και αποσαφήνιση των προθέσεων της Κυβέρνησης για επένδυση ή οριστική απαξίωση της εταιρείας. Περισσότερα αύριο στην Ολομέλεια ευχαριστώ.
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κύριε Κεδίκογλου.
Τον λόγο εχει ο κ. Δρίτσας.
ΘΕΟΔΩΡΟΣ ΔΡΙΤΣΑΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»): Ευχαριστώ πολύ, κυρία Πρόεδρε. Η Κυβέρνηση ζητά από τη Βουλή, διά της Επιτροπής μας κατά αρχήν και στην Ολομέλεια αύριο, να κυρώσει τη Συμφωνία της Κυβέρνησης  της Ελληνικής Δημοκρατίας  με την Κυβέρνηση της Δημοκρατίας της Αρμενίας, σχετικά με την στρατιωτικοτεχνική συνεργασία. 

Η Αρμενία είναι μια πολύπαθη χώρα, είναι γνωστά αυτά. Ποιο είναι το περιβάλλον; Ενάμιση χρόνο πριν την υπογραφή της Συμφωνίας, η Ρωσία εισβάλει στην Ουκρανία, το Φεβρουάριο του 2022, και από εκεί και πέρα ανοίγουν όλοι δρόμοι για την κλιμάκωση κάθε είδους στρατιωτικών ανταγωνισμών και πολεμικών συγκρούσεων και συρράξεων. Η Αρμενία βρίσκεται, από τότε που διελύθη, ή και ακόμα πιο πριν, η Σοβιετική Ένωση, σε διαρκή σύγκριση με το Αζερμπαϊτζάν. Το Ναγκόρνο - Καραμπάχ είναι το κέντρο των αντιθέσεων. Έχει περιόδους ηγεμονίας και ισχύος η Αρμενία, όμως τα τελευταία χρόνια το Αζερμπαϊτζάν έχει τον πρώτο λόγο και επιβάλλει τη θέλησή του, και όλα αυτά συμβαίνουν με δεκάδες χιλιάδες νεκρούς και από τις δύο πλευρές, εκατοντάδες χιλιάδες ανθρώπους που ξεριζώνονται από τις πατρίδες τους, γενοκτονίες πραγματικές. 
Φτάνουμε στο Σεπτέμβριο του 2023, όπου με τη γνωστή επιχείρηση αποκλεισμού των Αρμενίων και όλων των οδών διαφυγής και μετακίνησης από την πλευρά του Αζερμπαϊτζάν, δημιουργούνται στους Αρμενικούς πληθυσμούς, κυρίως στο Ναγκόρνο – Καραμπάχ, συνθήκες ανθρωπιστικής κρίσης, και εκεί η Αρμενία καταρρέει ως προς τον ανταγωνισμό της το πολεμικό με το Αζερμπαϊτζάν και σχεδόν παραδίδεται. Αυτά γίνονται το Σεπτέμβριο του 2023.
Δύο μήνες μετά, στις 14 Δεκεμβρίου του 2023, η Ελληνική Κυβέρνηση, διά του Υπουργού της, του κυρίου Δένδια, το μόνο που έχει να κάνει είναι, επισκεπτόμενος την Αρμενία, να συνάψει αυτή τη Συμφωνία στρατιωτεχνικής συνεργασίας.  Έλεος!  Για λόγους εθνικού συμφέροντος, οι Εισηγητές άλλων κομμάτων αναφέρθηκαν στην αναγκαιότητα της ελληνικής πλευράς να συμμετάσχει σε αυτές τις εξελίξεις και όλα αυτά τα ωραία. Δηλαδή, κάθε ένας, με την αλληλεπίδραση να εντάσσεται διαρκώς ολοένα και περισσότερο στις πολιτικές καταστροφής και θανάτου, με εκατόμβες νεκρών, και γιατί αυτό το πράγμα;
 Αποκαλυπτική είναι η σελίδα 17, όχι για την εθνική κρατική αμυντική βιομηχανία ή την τεχνογνωσία ή το ένα ή το άλλο, αλλά με βραχυπρόθεσμους στόχους την ενίσχυση των ευκαιριών της Αμυντικής Βιομηχανίας και την προώθηση της συνεργασίας των συμβαλλόμενων κρατών στην έρευνα και ανάπτυξη, αλλά και μακροπρόθεσμους, ταυτόχρονα, την εξωστρέφεια των ελληνικών εταιριών στο πεδίο της αμυντικής βιομηχανίας, ώστε να έρθουν σε επαφή με αντίστοιχες αρμενικές, προς αναζήτηση πεδίων κοινού ενδιαφέροντος, «business as usual».  
Για αυτό πήγε ο κ. Δένδιας εκεί, για να μεταφέρει τα αιτήματα κάποιων ελληνικών ιδιωτικών επιχειρήσεων εξοπλιστικών προγραμμάτων και όπλων, και να βρει μια δυνατότητα όχι μεγάλης αγοράς, γιατί ούτε η Αρμενία, ούτε η Ελλάδα είναι σε θέση να έχουν ηγεμονικό ρόλο σε αυτά τα πεδία, αλλά, εν πάση περιπτώσει, έστω και για τα «ψίχουλα», που δεν είναι στην πραγματικότητα ψίχουλα, να αναπτύξουν την επιχειρηματική τους δραστηριότητα, όχι η ελληνική αμυντική βιομηχανία, όχι τα ΕΑΣ και η ΠΥΡΚΑΛ που προαναφέρθηκαν, όχι ανασχεδιασμός ανάπτυξης εθνικής τεχνογνωσίας και ικανότητας ενίσχυσης της ανεξαρτησίας για την επαρκή άμυνα, αλλά για το εμπόριο, για την «μπίζνα». 
Αυτό είναι ανταπόκριση της Ελληνικής Κυβέρνησης στα εθνικά συμφέροντα; Είναι ανταπόκριση της Ελληνικής Κυβέρνησης στις πραγματικές ανάγκες των απειλών που διαγράφονται παγκοσμίως; Προς Θεού, τα λέτε με τα ίδια σας τα κείμενα. Δεν χρειάζονται υποψίες της Αριστεράς, δεν χρειάζονται διεισδυτικές αναλύσεις. Τα λέτε με τα ίδια σας τα κείμενα και στις ημερομηνίες αυτές. Μετά την οριστική τραγωδία και την ιστορική ήττα του Αρμενικού λαού στον ανταγωνισμό του  με το Αζερμπαϊτζάν, δύο μήνες και όχι ολόκληρους μετά, ο κύριος Δένδιας πάει για αυτό το λόγο εκεί και υπογράφει αυτή τη Συμφωνία. Έλεος, λέω και πάλι! 
Δεν θα μείνω στις λεπτομέρειες, γιατί υπάρχουν και τέτοιες σημαντικές. Τεχνική υποστήριξη, μεταφορά τεχνολογίας για την κατασκευή όπλων, πυρομαχικών και εκρηκτικών υλών. Μα, τα ΕΑΣ είχαν ακριβώς μια τεχνογνωσία σπουδαία και μας είχε προαναγγείλει ο κ. Δένδιας εδώ και πολύ καιρό, ότι θα μας φέρει ένα σχέδιο για τα ΕΑΣ που θα μας εκπλήξει όλους. Το περιμένουμε έναν χρόνο τώρα, για να καταλαβαίνουμε τι λέμε. Βέβαια, η πρόσβαση τρίτων στα αποτελέσματα των κοινών εργασιών και στον εξοπλισμό θα διέπεται από χωριστές Συμφωνίες, οι οποίες, όμως, δεν θα έρχονται στη Βουλή, όπως και επίσης κάθε άλλη επέκταση της παρούσης Συμφωνίας μεταξύ των δύο μερών πάλι δεν θα έρχεται στη Βουλή. Ωραία, πολύ καλά. Απόλυτη δημοκρατία, απόλυτη κοινοβουλευτική δημοκρατία ολοένα και περισσότερο. 
Η Αρμενία, ήδη από το 1991, συμμετέχει στο Πρόγραμμα του ΝΑΤΟ «Συνεργασία για την Ειρήνη», που είναι ψευδώνυμος τίτλος, είναι συνεργασία για τις κλιμακώσεις των πολεμικών ανταγωνισμών. Πώς εντάσσεται σε μία ανεξάρτητη, φιλειρηνική και προωθητική πολιτική ηγεμονίας της Ελλάδας, ως χώρας που μπορεί πραγματικά να παίξει σημαντικούς προωθητικούς ρόλους και όχι να παρασυρθεί από αυτό το ρεύμα προς την καταστροφή και τον όλεθρο; Παρόλα αυτά, κυρία Πρόεδρε, επειδή πάντα θέλουμε να ακούσουμε τη γνώμη της Κυβέρνησης και τον κύριο Υπουργό, επιφυλασσόμαστε, προς το παρόν, για την Ολομέλεια. Ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κύριε Δρίτσα.
Το λόγο έχει ο κ. Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κυρία Πρόεδρε. Ο κύριος Υπουργός, συνεπής σε αυτό το οποίο είχε πει στις προηγούμενες συνεδριάσεις της Επιτροπής, όντως προσπαθεί να ξεδιαλύνει αυτόν το σωρό από διεθνείς συμβάσεις, οι οποίες πρέπει να έρθουν και να κυρωθούν από την Ελληνική Βουλή. Οπότε σε αυτή τη διαδικασία και σε αυτή τη δέσμευση είναι και η συγκεκριμένη κύρωση με την Αρμενία, όπως και η επόμενη με το Μαυροβούνιο. 
Εμείς, ως «ΕΛΛΗΝΙΚΗ ΛΥΣΗ», έχουμε διατυπώσει πολλές φορές την άποψή μας ότι είμαστε υπέρ της ενεργού στρατιωτικής διπλωματίας και της επίδειξης της σημαίας, όπου μπορούμε και όπου αυτό είναι δυνατόν, πολύ δε περισσότερο σε μία χώρα, όπως είναι η Αρμενία με την οποία μας συνδέουν ιστορικές μνήμες και κοινές μνήμες σε σχέση με την εξ ανατολών για εμάς γείτονα, την Τουρκία. 
Αντιλαμβανόμαστε ότι σε μία κύρωση, όπως η συγκεκριμένη, δεν είναι γνωστές και δεν είναι δυνατόν να καταχωρηθούν λεπτομέρειες. Θα αναμείνουμε όμως από την ομιλία του κυρίου Υπουργού, τόσο σήμερα όσο και αύριο στην Ολομέλεια της Βουλής, να μας πει και με δεδομένο ότι έχουν τρέξει περίπου δύο - τρία χρόνια από τότε που έχει υπογραφεί η συγκεκριμένη Συμφωνία, εάν υπάρχουν χειροπιαστά δεδομένα τα οποία να αφορούν την ουσία της συγκεκριμένης Συμφωνίας.

Γνωρίζουμε ότι η συνεκπαίδευση, όχι η συναντίληψη, γιατί το δόγμα του αρμενικού στρατού είναι τελείως διαφορετικό σε σχέση με το δικό μας, ο δικός μας στρατός στηρίζεται σε νατοϊκά πρότυπα, η εκπαίδευση των Αρμενίων Αξιωματικών στη Στρατιωτική Σχολή Ευελπίδων κρατά αρκετά χρόνια και αυτό από μόνο του είναι ένα θετικό γεγονός. 
Τα τελευταία χρόνια και μετά την ήττα την οποία υπέστη η Αρμενία από το Αζερμπαϊτζάν, ένα τουρκικό, ουσιαστικά, κράτος στον Καύκασο, νομίζω ότι έχει δώσει πολλά. Τα συμπεράσματα που έχουν βγει και από τον πόλεμο στην Ουκρανία, αλλά και από τον πόλεμο στο Ναγκόρνο Καραμπάχ, θα είναι για εμάς πολύτιμα. Άρα, η οποία συνεκπαίδευση θα δώσει στο δικό μας στρατό πολύτιμα συμπεράσματα από την ήττα την οποία υπέστη η Αρμενία στο Ναγκόρνο Καραμπάχ και ειδικά από τα χτυπήματα τα οποία δέχθηκε από τα drones των Αζερμπαϊτζανών. 
Είναι γεγονός ότι μετά από αυτή την ήττα, η Αρμενία έπαθε και έμαθε. Προσπαθεί να απεξαρτηθεί από αυτό το οποίο είχε μέχρι τότε. Το 90% περίπου των οπλικών της συστημάτων προέρχονταν από τη Ρωσία. Προσπαθεί να απεξαρτηθεί και αυτό είναι ένα παράθυρο και μια ευκαιρία για την Ελλάδα. Η Ελλάδα δυστυχώς δεν έχει τη δυνατότητα να παράγει. Θα θέλαμε να μας πει ο κ. Υπουργός, τόσο στην ομιλία του, όσο και αύριο, αν σε σχέση με το σχέδιο και το business plan που υπάρχει για τα Ελληνικά Αμυντικά Συστήματα, υπάρχει κάτι χειροπιαστό, γιατί ουσιαστικά μιλάμε μόνο για πυρομαχικά και όχι για οτιδήποτε άλλο. 
Επίσης, εάν στο κομμάτι των drones υπάρχει κάτι το οποίο σχεδιάζει ή σκοπεύει να ασχοληθεί το ΕΛΚΑΚ, γιατί το ενδιαφέρον του κράτους της Αρμενίας, επαναλαμβάνω μετά την ήττα την οποία υπέστη στο Ναγκόρνο Καραμπάχ, βλέπουμε όλοι ότι μεγάλο. Η Αρμενία δεν έχει τη δυνατότητα να κάνει μεγάλες αμυντικές δαπάνες, είναι ένα Κράτος με περιορισμένες οικονομικές δυνατότητες. Άρα θα αναμένουμε πριν το κλείσιμο της σημερινής συνεδρίασης ο κ. Ο Δαβάκης να μας πει περισσότερες λεπτομέρειες. Για τυπικούς και μόνο λόγους, εμείς ως «Ελληνική Λύση» θα επιφυλαχθούμε για την Ολομέλεια. Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κύριε Φωτόπουλε.
Το λόγο έχει ο κ. Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»): Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, η Ελλάδα και η Αρμενία συνδέονται με δεσμούς ιστορικούς, πολιτισμικούς και ανθρώπινους. Οι δύο λαοί έχουν βιώσει αντίστοιχες ιστορικές δοκιμασίες, έχουν υπερασπιστεί την κυριαρχία τους απέναντι σε αναθεωρητικές πιέσεις και διατηρούν διαχρονικά φιλικές σχέσεις σε διπλωματικό και ερευνητικό επίπεδο. Παράλληλα, η περιοχή του νοτίου Καυκάσου βρίσκεται σε φάση σημαντικής γεωπολιτικής μετάβασης. Οι εξελίξεις των τελευταίων ετών έχουν οδηγήσει σε αναδιάταξη ισορροπιών και σε επανεξέταση παραδοσιακών σχημάτων ασφάλειας. Σε αυτό το περιβάλλον οι διμερείς σχέσεις αποκτούν αυξημένη σημασία και χρειάζονται θεσμική σταθερότητα. 
Η υπό κύρωση Συμφωνία έρχεται να δώσει ένα συγκεκριμένο πλαίσιο στρατιωτικοτεχνικής συνεργασίας μεταξύ των δύο χωρών. Η Συμφωνία προβλέπει συνεργασία στον τομέα της συμβατικής αμυντικής τεχνολογίας, προώθηση έρευνας και ανάπτυξης, συμπαραγωγές, ανταλλαγή τεχνογνωσίας, επαγγελματική εκπαίδευση στον στρατιωτικό, βιομηχανικό τομέα, σύσταση κοινής επιτροπής συντονισμού. Το πλαίσιο είναι γενικό και θα εξειδικεύεται μέσω επιμέρους συμφωνιών.
Όσον αφορά στη δημοσιονομική διάσταση, σύμφωνα με την Ειδική Έκθεση και την Έκθεση του Γενικού Λογιστηρίου του Κράτους, το ετήσιο κόστος συμμετοχής στην κοινή επιτροπή εκτιμάται σε περίπου 3.200 ευρώ, όταν οι συνεδριάσεις πραγματοποιούνται στην Αρμενία και 1.900 ευρώ, όταν πραγματοποιούνται στην Ελλάδα. Οι δαπάνες για δράσεις έρευνας, ανάπτυξης και εκπαίδευσης εξαρτώνται από τον εύρος και το βάθος της συνεργασίας. Το άμεσο λειτουργικό κόστος είναι περιορισμένο και δημοσιονομικά διαχειρίσιμο, ωστόσο η ουσιαστική οικονομική διάσταση θα προκύψει από τα μελλοντικά προγράμματα. Εκεί  απαιτείται σαφής προγραμματισμός και διαφάνεια.
Σχετικά με τις διαβαθμισμένες πληροφορίες, άρθρο 7, η πρόβλεψη για προστασία διαβαθμισμένων πληροφοριών, ακόμη και μετά τη λήξη της Συμφωνίας, είναι θεσμική ορθή. Θα ήταν χρήσιμη η διευκρίνιση της αντιστοίχισης επιπέδων διαβάθμισης, της ύπαρξης συμπληρωματικής συμφωνίας ασφαλείας και των μηχανισμών ελέγχου. 
Πώληση σε τρίτους, άρθρο 8, η απαίτηση κοινής συναίνεσης για εξαγωγή αποτελεσμάτων συνεργασίας, αποτελεί δικλείδα ασφαλείας. Ωστόσο, είναι κρίσιμο να αποσαφηνιστεί η διαδικασία έγκρισης, ο μηχανισμός επίλυσης ενδεχόμενης διαφωνίας και η προστασία έναντι έμμεσης μεταφοράς τεχνολογίας. 
Ευρωπαϊκή διάσταση και εγχώρια προστιθέμενη αξία, δεδομένων των εξελίξεων στην ευρύτερη περιοχή και της ενίσχυσης των σχέσεων Αρμενίας - Ευρωπαϊκής Ένωσης, θα ήταν χρήσιμο να αποσαφηνιστεί, εάν υπάρχει πρόβλεψη διασύνδεσης με ευρωπαϊκά προγράμματα αμυντικής έρευνας και πώς διασφαλίζεται η ουσιαστική συμμετοχή της Ελληνικής Αμυντικής Βιομηχανίας. 
Η επιτυχία της Συμφωνίας θα κριθεί από την εφαρμογή της και από την ενίσχυση της εγχώριας παραγωγικής βάσης. Η «ΝΙΚΗ» θεωρεί ότι κάθε αμυντική συνεργασία πρέπει να εδράζεται σε θεσμική σαφήνεια, δημοσιονομική διαφάνεια, προστασία τεχνογνωσίας και εγχώρια προστιθέμενη αξία. Εμείς, για καθαρά τυπικούς λόγους, επιφυλασσόμαστε για την Ολομέλεια. 
Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χαρακόπουλος Μάξιμος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μουλκιώτης Γεώργιος, Μπιάγκης Δημήτριος, Νικητιάδης Γεώργιος, Γιαννούλης Χρήστος, Δούρου Ειρήνη (Ρένα), Καλαματιανός Διονύσιος - Χαράλαμπος, Κασιμάτη Ειρήνη (Νίνα), Κεδίκογλου Συμεών, Τσοκάνης Χρήστος, Μεταξάς Κωνσταντίνος Βασίλειος, Συντυχάκης Εμμανουήλ, Δελής Ιωάννης, Αναγνωστοπούλου Αθανασία (Σία), Δρίτσας Θεόδωρος, Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Καζαμίας Αλέξανδρος, Αποστολάκης Ευάγγελος, Βρεττός Νικόλαος, Γαυγιωτάκης Μιχαήλ, Σαράκης Παύλος και Χουρδάκης Μιχαήλ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Το λόγο έχει ο κ. Καζαμίας, εκ μέρους της «Πλεύσης Ελευθερίας»
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κυρία Πρόεδρε. Θα ήθελα να ξεκινήσω, παρατηρώντας ότι παραδοσιακά η Αρμενία έχει προκαλέσει έναν σημαντικό βαθμό αμηχανίας για την ελληνική εξωτερική πολιτική. Αυτή η αμηχανία οφείλεται στο γεγονός ότι η Αρμενία στην πολυετή σύγκρουση με το Αζερμπαϊτζάν. Από την κατάρρευσή της Σοβιετικής Ένωσης, στην πραγματικότητα, μέχρι πρόσφατα υπήρξε παραδοσιακός σύμμαχος της Ρωσίας και αυτή η επιλογή εκ μέρους της Αρμενίας, καθώς και το γεγονός ότι κατά καιρούς στην ελληνική εξωτερική πολιτική υπήρχαν σκέψεις σύναψης οικονομικών - διπλωματικών σχέσεων με το Αζερμπαϊτζάν, για παράδειγμα στον ενεργειακό τομέα, δημιούργησε μία διαρκή αμφιταλάντευση και ασαφή στάση από την πλευρά της ελληνικής εξωτερικής πολιτικής όσον αφορά αυτό το ζήτημα. 
Επομένως, οι αναφορές στις παραδοσιακές σχέσεις Ελλάδας - Αρμενίας και στο γεγονός ότι οι δύο λαοί διέπονται από ισχυρούς δεσμούς κτλ., σε ένα «πλατωνικό» επίπεδο ακούγεται συχνά, αλλά στην πράξη δεν έχει υπάρξει μία σταθερή πολιτική εκ μέρους της Ελληνικής Κυβέρνησης. Αυτό, βεβαίως, είναι προβληματικό, δεδομένου ότι η Τουρκία έχει υπάρξει σταθερός σύμμαχος στο Αζερμπαϊτζάν και η ελληνική εξωτερική πολιτική συχνά επικαλείται αυτή τη συμμαχία, για να υποστηρίξει και να προβάλει τους λεγόμενους ισχυρούς ιστορικούς δεσμούς με την Αρμενία, αλλά στην πράξη η κατάσταση είναι πολύ πιο σύνθετη. 
Η Συμφωνία, λοιπόν, που έρχεται εδώ αντανακλά αυτή τη σύγχυση και την αμηχανία της ελληνικής εξωτερικής και αμυντικής πολιτικής απέναντι στην Αρμενία και απέναντι στην ευρύτερη γεωπολιτική κατάσταση στον Καύκασο. Γιατί το λέμε αυτό; Το λέμε διότι αυτή κατ' αρχήν δεν είναι η πρώτη αμυντική συμφωνία με την Αρμενία. Η ίδια η Συμφωνία αναφέρεται σε μια παλαιότερη του 2011, αλλά και αυτή του 2011 δεν είναι η πρώτη αμυντική συμφωνία αυτού του είδους. Έχουμε και από το 1996 μία άλλη αμυντική συμφωνία, την οποία είχε υπογράψει τότε ο Υπουργός Άμυνας, Γεράσιμος Αρσένης.

	Συνεπώς, βλέπουμε ότι υπάρχει εδώ μια σειρά αμυντικών Συμφωνιών, οι οποίες αλληλεπικαλύπτονται και θα πρέπει σε αυτές να προσθέσουμε και μία άλλη Συμφωνία Συνεργασίας Ελλάδας-Κύπρου-Αρμενίας το 2021. Δηλαδή, έχουμε μια πληθώρα συμφωνιών πάνω στο ίδιο αντικείμενο, λίγο πολύ, οι οποίες έρχονται η μία μετά την άλλη, χωρίς να υπάρχει, αφενός, σαφής απολογισμός των λόγων για τους οποίους αυτές οι Συμφωνίες δεν έχουν οδηγήσει σε θεαματικά αποτελέσματα και των λόγων για τους οποίους χρειάζονται νέες Συμφωνίες να έρθουν να προστεθούν πάνω στις παλιές, λίγο πολύ, με το ίδιο αντικείμενο. 
Πιστεύουμε ότι οι Συμφωνίες αυτές δεν έχουν σαφή κατεύθυνση όσον αφορά τις προτεραιότητες της ελληνικής αμυντικής πολιτικής, ότι γίνονται κυρίως για συμβολικούς λόγους. Πέρα από τη συχνότητά τους, και το περιεχόμενό τους αποκαλύπτει αυτό τον συμβολισμό και αυτόν τον επιφανειακό τρόπο με τον οποίο προσεγγίζονται οι σχέσεις Ελλάδας - Αρμενίας στον αμυντικό τομέα.
Εδώ αν δούμε, για παράδειγμα, κάποια από τα άρθρα, υπάρχει πολύ συχνά η αναφορά στην επιθυμία των δύο μερών να ανταλλάσσουν εμπειρίες. Η ανταλλαγή εμπειριών δεν είναι μία πρακτική που παραπέμπει σε συμμαχίες βάθους. Αυτό είναι κάτι το οποίο μπορούν να κάνουν κάποια άτομα σε μία συνάντηση παλιών συμμαθητών, αλλά στην ανταλλαγή εμπειριών δεν υπάρχει κάτι δεσμευτικό. 
Επίσης, το άλλο που αποκαλύπτει το πόσο επιφανειακός και συμβολικός είναι ο τρόπος με τον οποίο η ελληνική εξωτερική πολιτική προσεγγίζει αυτά τα θέματα, είναι ο προϋπολογισμός και το θεσμικό πλαίσιο που συνοδεύει αυτή τη Συμφωνία. Με άλλα λόγια, υπάρχει, μια πρόθεση να συσταθεί η επιτροπή, η οποία θα διερευνήσει τους τομείς συνεργασίας, ωσάν να μην υπάρχει τίποτα προηγουμένως από το 1996, από το 2011. Τώρα, θα συσταθεί μια επιτροπή, για να δει πως θα γίνει αυτή η συνεργασία και πως θα ανταλλαγούν αυτές οι περιβόητες εμπειρίες. 
Το επίσης εντυπωσιακό είναι ότι στη συνοδευτική Έκθεση του Λογιστηρίου του Κράτους, τα ποσά που συνοδεύουν αυτές τις συνεργασίες στο επίπεδο των επιτροπών είναι πάρα πολύ μικρά. Λέει αν γίνει συνάντηση στην Αρμενία, αυτό θα στοιχίσει 3.200 ευρώ. Τι ύψους και τι εμβέλειας μπορεί να είναι μία συνεργασία, η οποία υποστηρίζεται με τόσο μικρό προϋπολογισμό; Αν, δε, έρθει αυτή η επιτροπή στην Ελλάδα, για να συζητήσει τη συνεργασία εδώ, το ύψος του προϋπολογισμού που θα την υποστηρίξει αυτή την επιτροπή είναι 1.900 ευρώ. Είναι πάρα πολύ μικρά τα ποσά.
Όποτε, καταλαβαίνουμε εδώ ότι η πρόθεση αυτής της Συμφωνίας δεν είναι να κάνει κάτι σημαντικό, ουσιαστικό και με βάθος, αλλά είναι μια Συμφωνία «για τα μάτια του κόσμου», για να φανεί ότι υπάρχει μία συνεργασία σε αυτόν τον τομέα, παρά το γεγονός, βεβαίως, ότι έχουν υπάρξει ανάλογες προσπάθειες και στο παρελθόν.
Επίσης, ο γενικόλογος χαρακτήρας είναι εντυπωσιακός. Υπάρχει και ένα γενικότερο ζήτημα το οποίο ίσως πρέπει να θέσουμε εδώ και σε σχέση με αυτή τη συνεργασία. Η χώρα μας, ειδικά η Βουλή, το τελευταίο διάστημα κυρώνει Συμβάσεις Αμυντικής Συνεργασίας ανάμεσα στη χώρα μας και πάρα πολλά άλλα κράτη. Είχαμε μία Συμφωνία με τη Βραζιλία την περασμένη βδομάδα, έχουμε με το Μαυροβούνιο λίγο μετά, με την Αρμενία τώρα, με την Αίγυπτο και με τη Σαουδική Αραβία, πριν από κάποιο διάστημα. Υπάρχουν, δηλαδή, πάρα πολλές διμερείς συμφωνίες αμυντικής συνεργασίας ανάμεσα στο Υπουργείο Εθνικής Άμυνας και πλήθος κρατών και αναρωτιόμαστε κατά πόσο συνδέονται όλες αυτές οι Συμφωνίες από ένα συνεκτικό και ενιαίο στρατηγικό σχέδιο; 
Αναρωτιόμαστε, επίσης, κατά πόσο αυτές οι Συμφωνίες υπογράφονται, επειδή είναι επιφανειακές, στο πλαίσιο διπλωματικών επισκέψεων, ούτως ώστε να φανεί ότι υπάρχει μια εμβάθυνση των σχέσεων και στον αμυντικό τομέα, αλλά στην πραγματικότητα δεν υπάρχει μια ενιαία σύλληψη για την αμυντική πολιτική και την αμυντική συνεργασία της χώρας διεθνώς. 
Πραγματικά, θα πρέπει να υπάρξει και στην Αιτιολογική Έκθεση και πιστεύω στην ομιλία του κυρίου Υφυπουργού, μία παρουσίαση της στρατηγικής σύλληψης που διέπει την υπογραφή όλων αυτών των Συμφωνιών με ετερόκλητα κράτη και κάτω από συνθήκες, οι οποίες είναι πάρα πολύ διαφορετικές. Εν πάση περιπτώσει, ως που θα φτάσει αυτή η πολιτική υπογραφής διμερών συμφωνιών αμυντικής συνεργασίας σχεδόν με οποιοδήποτε κράτος ο εκάστοτε Υπουργός Εθνικής Άμυνας επισκέπτεται; Υπάρχει, δηλαδή, μία σύλληψη ή είναι μια διαδικασία ρουτίνας που γίνεται, ούτως ώστε να φαίνεται πως υπάρχει από την πλευρά μας πρόθεση για εμβάθυνση των σχέσεων; 
Τέλος, να πω ότι ένα χαρακτηριστικό αυτών των Συμφωνιών, το οποίο κατά την άποψή μας δημιουργεί δημοκρατικό έλλειμμα, είναι ότι οι Συμφωνίες ορίζουν κάποιους τομείς συνεργασίας, αλλά ταυτόχρονα, όπως λέει το άρθρο 3 της Σύμβασης αυτής, προβλέπουν σε ένα σημείο ότι μπορεί να υπάρξει συνεργασία και σε άλλους τομείς πέρα από αυτούς που ορίζονται από τη Σύμβαση. Ενώ το άρθρο 11 της Σύμβασης αυτής, προβλέπει ότι μπορούν να γίνουν τροποποιήσεις στη Σύμβαση, χωρίς, βεβαίως, ούτε η επέκταση των τομέων συνεργασίας σε νέους τομείς, ούτε οι τροποποιήσεις στη Σύμβαση να προβλέπεται να περάσουν από τη Βουλή. 
Με άλλα λόγια, η Βουλή καλείται σήμερα και αύριο να κυρώσει μία Σύμβαση, η οποία μπορεί σε ένα, δύο, πέντε χρόνια να είναι κάτι εντελώς διαφορετικό από αυτό το οποίο θα ακυρώσουμε σήμερα. Ακριβώς, διότι θα έχουμε κυρώσει και τότε άρθρα τα οποία προβλέπουν επέκταση της συνεργασίας σε απρόβλεπτους τομείς και τροποποιήσεις με τρόπο, επίσης, που είναι απρόβλεπτος για τη Βουλή, τη στιγμή αυτή που καλούμαστε να ακυρώσουμε τη Συμφωνία. Με αυτές τις παρατηρήσεις, θέλω στο σημείο αυτό, κυρία Πρόεδρε, να διατυπώσω την επιφύλαξη της «ΠΛΕΥΣΗΣ ΕΛΕΥΘΕΡΙΑΣ» απέναντι στη Συμφωνία και θα οριστικοποιήσουμε την ψήφο μας αύριο στην Ολομέλεια. Ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ. Με τον κ. Καζαμία ολοκληρώθηκαν οι εισηγήσεις των Εισηγητών και Ειδικών Αγοραστών. 
Τον λόγο έχει ο κ. Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ πολύ, κυρία Πρόεδρε. Κύριε Υφυπουργέ, κυρίες και κύριοι συνάδελφοι, καλούμαστε σήμερα να εξετάσουμε τη Συμφωνία μεταξύ της χώρας μας και της Αρμενίας, που αφορά στη συνεργασία στον στρατιωτικό τομέα. Αυτού του είδους οι Συμφωνίες μπορεί να φαίνονται εκ πρώτης όψεως τυπικές, όμως, δεν είναι και δεν πρέπει να είναι. Πάντως, η χρονική συγκυρία που έρχεται αυτή η Συμφωνία προς κύρωση είναι σίγουρα ενδιαφέρουσα. Περίπου δύο εβδομάδες πριν, οι Ηνωμένες Πολιτείες της Αμερικής προχώρησαν στην υπογραφή Συμφωνίας με την Αρμενία στον τομέα της πυρηνικής ενέργειας για πολιτικούς σκοπούς. Πρόκειται για μια Συμφωνία που θα αποφέρει αρκετά δισ. ευρώ στην Αρμενία και σίγουρα αλλάζει τον ενεργειακό χάρτη του Καυκάσου, τουλάχιστον, όπως το γνωρίζαμε μέχρι τώρα. 
Τώρα, ως προς καθαυτή τη Συμφωνία και τα επιμέρους στοιχεία της, δεν έχω να διακρίνω κάτι ιδιαίτερο. Θα ήθελα, όμως, να επικεντρωθώ στο ιστορικό των προηγούμενων σχετικών Συμφωνιών που είχαμε συνάψει με την Αρμενία. Αναφέρθηκε ο συνάδελφός, ο κ. Κατρίνης, εκτενώς. Πρώτον, υπάρχει μια Συμφωνία Στρατηγικής Συνεργασίας με την Αρμενία, που έχει υπογραφεί το 2011. Θα ήταν εξαιρετικά ωφέλιμο να έχουμε μια ποσοτική και ποιοτική αποτύπωση των ενεργειών και των αποτελεσμάτων που επέφερε αυτή, για να μπορέσουμε να αξιοποιήσουμε τα όποια στοιχεία προς όφελος της νέας Συμφωνίας, που καλούμαστε να ακυρώσουμε σήμερα. 
Δεύτερον, έχει και είχε υπάρξει παλιότερα στα τέλη του 1990 απόπειρα συμπαραγωγής οπλισμού που, δυστυχώς, δεν έδωσε αποτελέσματα. Τρίτον, εξ όσων γνωρίζω, το 2017, έγινε επίσκεψη αντιπροσωπείας των Ε.Α.Σ. στο εργοστάσιο της ΠΥΡΚΑΛ στην Αρμενία, όπου δεν διαπιστώθηκε κάποια δραστηριότητα ικανοποιητικού επιπέδου, και ακολούθησε ανταποδοτική επίσκεψη στα Ε.Α.Σ. και εκεί έγινε ενημέρωση των αρμοδίων. Κατόπιν αυτών, δεν γνωρίζουμε ποια είναι η εξέλιξη. Κύριε Υφυπουργέ, αν μπορείτε να μας πείτε τι γίνεται. 

	Νομίζω ότι αυτό εδώ είναι και το σημείο που πρέπει να δώσουμε μεγάλη προσοχή. Οι Συμφωνίες, όποιες κι αν είναι αυτές, όσο καλές και να είναι, έχουν την αξία που εμείς τους δίνουμε. Αν δεν είμαστε διατεθειμένοι να τις προχωρήσουμε, καθίστανται «κενό γράμμα και είναι γνωστό ότι η χώρα έχει ανάγκη να προχωρήσει ταχύτερα στο ζήτημα της εγχώριας Αμυντικής Βιομηχανίας. Έχουμε τα ΕΑΣ, έχουμε την ΕΑΒ και το ζήτημα είναι αν αξιοποιούνται στο βαθμό που έχουμε ανάγκη. 
Βλέπω στο άρθρο 9 ότι προβλέπεται η σύσταση και λειτουργία μιας κοινής επιτροπής για την παρακολούθηση της Συμφωνίας. Αυτό που δεν αναγράφεται βέβαια είναι ποιοι θα απαρτίζουν αυτήν την επιτροπή. Σε αυτό το πλαίσιο, όμως, θεωρώ ότι η δική μας Επιτροπή ή αυτή των Εξοπλιστικών Προγραμμάτων, εάν είναι θέμα αρμοδιότητάς της, θα πρέπει να έχουμε μια γενικότερη επισκόπηση για την πρόοδο των συμφωνιών που καλούμαστε να κυρώσουμε. Να παρακολουθούμε την πρόοδό τους και να συνεισφέρουμε με κάποιο τρόπο στην ουσιαστική αξιοποίηση των Συμφωνιών, που δεν αποτελούν μόνο διπλωματικό κεφάλαιο, αλλά δίνουν τη δυνατότητα για περαιτέρω ενέργειες και οφέλη. 
Κύριε Υπουργέ, θα ήθελα να μπω σε ένα άλλο θέμα. Έχει γίνει πολύς λόγος για την αλλαγή της τρόπου εκπαιδεύσεως των στρατευσίμων. Θέλω να κάνω μια παρατήρηση. Το να χαρακτηρίζεις τη μέχρι σήμερα εκπαίδευση «παρωδία» είναι προσβολή και στους προηγούμενους και στο ίδιο το Στράτευμα. Δεν είναι αποδεκτό αυτό. Τα αποτελέσματα της τροποποίησης της εκπαίδευσης θα τα δούμε. Ελπίζουμε να είναι ό,τι καλύτερο γίνεται, αλλά, η υποχρέωση της Πολιτείας είναι να κάνει τη δουλειά της, να βελτιώνει το κάθε σύστημα που βρίσκει στα χέρια της και όχι να αποκτά επιχειρήματα χαρακτηρίζοντάς τα με αυτό τον τρόπο. Η λέξη «παρωδία» δε νομίζω ότι έχει θέση εδώ. Σας ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Εγώ ευχαριστώ τον κύριο Αποστολάκη.
Τον λόγο έχει ο κύριος Βρεττός.
ΝΙΚΟΛΑΟΣ ΒΡΕΤΤΟΣ: Ευχαριστώ κυρία Πρόεδρε. Κύριε Υπουργέ, θα έπρεπε η χώρα μας κανονικά να υπογράφει μνημόνια συνεργασίας σε θέματα πολιτισμού, παιδείας – λέω κανονικά θα έπρεπε και όχι στα χαρτιά – και προώθηση προγραμμάτων εκεχειρίας. Όμως, είμαστε ρεαλιστές και είναι γεγονός πως στη σημερινή εποχή, που το δόγμα της ισχύος έχει καταργήσει το διεθνές δίκαιο και η έννοια του κράτους δικαίου είναι έντονα περιθωριοποιημένη, είναι αδιανόητο να μην αναπτύσσονται πολιτικές που στοχεύουν σε διακρατικές αμυντικές συμμαχίες και συνεργασίες παραγωγής οπλικών συστημάτων, μιας και αυτή είναι η μορφή ανάπτυξης που έχει επιλέξει το διεθνές περιβάλλον,γιατί η χώρα μας δεν είναι σε θέση να επιλέγει. 
Συγκεκριμένα, όμως, όταν πρόκειται για συνεργασία με την Αρμενία, που είναι μια χώρα που έχει υποστεί αντίστοιχη γενοκτονία, όπως και ο Ελληνισμός του Πόντου, από το γνωστό σφαγέα Ατατούρκ και μόλις πρόσφατα έχει υποστεί και μια μεγάλη πολεμική ήττα, είναι σαφές ότι πρέπει να υπάρχουν μνημόνια συνεργασίας. Ειδικά σήμερα που ο επεκτατικός αναθεωρητισμός και η «γαλάζια πατρίδα» αποτελεί στρατηγικό πολιτικό δόγμα της αναξιόπιστης Τουρκίας, που παραμένει εισβολέας της Κύπρου και διατηρεί στρατό κατοχής. 
Επομένως, για λόγους στρατηγικούς, οικονομικούς, θα έπρεπε να έχει ήδη κυρωθεί πολύ νωρίτερα, αν το εννοούσατε και θέλετε ακριβώς να αναπτυχθεί αυτή η Συμφωνία, ας είναι μια καινούργια αρχή. Το θέμα επομένως είναι αν υπάρχει πολιτική βούληση – νομίζουμε ότι δεν υπάρχει – να μη μείνει στον σχεδιασμό, στα «χαρτιά», στις δημόσιες σχέσεις και στην προσχηματική διπλωματική γραφειοκρατία, που αναπτύσσει αποικίες διαφθοράς. Εμείς ας ελπίσουμε σε αυτό το μνημόνιο, που για λόγους στρατηγικούς και οικονομικούς θα πρέπει όντως να ενισχυθεί, να μην ισχύσουν ό,τι έχει συμβεί μέχρι τώρα και να το υπηρετήσετε σύμφωνα με αυτά που θέλετε και αναφέρετε σε αυτή τη κύρωση. Ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε.
Τον λόγο έχει ο κ. Δαβάκης.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Σας ευχαριστώ, πολύ κυρία Πρόεδρε. Αγαπητοί συνάδελφοι, κυρίες και κύριοι, κατ’ αρχάς θα τοποθετηθώ επί του συγκεκριμένου Πρωτοκόλλου Αμυντικής Συνεργασίας με την Αρμενία και μετά επιμέρους θα αναφερθώ σε ορισμένα ζητήματα που ετέθησαν και αναλυτικότερα θα τα πω και αύριο εφόσον έπεται η Ολομέλεια της συνεδριάσεως στην Επιτροπή. Η κύρωση, λοιπόν, αυτού του Πρωτοκόλλου Αμυντικής Συνεργασίας μεταξύ της χώρας μας και της Αρμενίας στον τομέα της Συμβατικής Αμυντικής Τεχνολογίας αποτελεί, κατά την άποψή μας, ένα στρατηγικό βήμα, που ενισχύει την αμυντική ικανότητα και των δύο χωρών, αντιμετωπίζοντας από κοινού τις περιφερειακές προκλήσεις και απειλές ασφαλείας, ιδιαίτερα στο νότιο Καύκασο και στην Ανατολική Μεσόγειο. 
Η Αρμενία, παρά το μικρό της μέγεθος ως χώρα, έχει αυξήσει δραστικά τις αμυντικές της δαπάνες στο 1,69 δισεκατομμύρια δολάρια το 2025, πάνω από το 5% του ΑΕΠ της, αντανακλώντας την ανάγκη προστασίας της εδαφικής ακεραιότητας και την αντιμετώπιση των διαρκών περιφερειακών εντάσεων, όπως πολύ ευκρινώς ειπώθηκε από όλους τους ομιλητές. Όπως και η χώρα μας, αντιμετωπίζει επίσης απειλές από τους γείτονές της, γειτονικά περιβάλλοντα και στρατιωτικές προκλήσεις. 
Από το 2011 υλοποιείται σε ετήσια βάση διμερές πρόγραμμα στρατιωτικής συνεργασίας μεταξύ της χώρας μας και της Αρμενίας, όπως ανέφερε προηγουμένως και ο Αρχηγός ο κύριος Αποστολάκης. Ενώ στα πλαίσια της τριμερούς δράσης Ελλάδας – Κύπρου - Αρμενίας, οι Ένοπλες Δυνάμεις των τριών χωρών συμμετέχουν από το 2017 σε σειρά δραστηριοτήτων, που στοχεύουν στην καλλιέργεια μιας κοινής επιχειρησιακής κουλτούρας.  Στο πλαίσιο αυτό ενδεικτικά θα ήθελα να πω ότι η Αρμενία συμμετείχε πρόσφατα σε ασκήσεις των Ενόπλων Δυνάμεων της χώρας μας, όπως η Golden Fleece ‘23, Olympic Cooperation ‘24, River Route ’24, ενισχύοντας την εμπειρία και την αμοιβαία εκπαίδευση των Ενόπλων μας Δυνάμεων. 
Λαμβάνοντας υπόψη τα παραπάνω και με τη σημερινή κύρωση της Συμφωνίας αυτής, θέτουμε τις βάσεις και ανοίγουμε ουσιαστικά τον δρόμο για την περαιτέρω ενίσχυση της αμυντικής μας συνεργασίας, καθώς και για το άνοιγμα της αμυντικής αγοράς της Αρμενίας σε ελληνικά προϊόντα και υπηρεσίες. Θα αναφερθώ πιο κάτω σε αυτά που ελέχθησαν από τους συναδέλφους. 
Το Πρωτόκολλο, λοιπόν, που συζητούμε σήμερα δεν είναι θεωρητικό ή συμβολικό. Είναι ένα ρεαλιστικό δομημένο πλαίσιο δράσης με σαφείς άξονες. Πρώτον, τη μεταφορά τεχνολογίας και τεχνική υποστήριξη για την κατασκευή στρατιωτικού υλικού. Όπλα, πυρομαχικά, εκρηκτικές ύλες. Δεύτερον, συνεργασία μεταξύ εξουσιοδοτημένων αμυντικών φορέων και ανταλλαγή εμπειριών στη στρατιωτική έρευνα και στην παραγωγή πυρομαχικών. Τρίτον, κοινές δομές και οργανισμούς για παραγωγή στρατιωτικών προϊόντων, ώστε να δημιουργηθούν σταθερές και βιώσιμες συνεργασίες. Τέταρτον, προγράμματα εκπαίδευσης και κατάρτισης για προσωπικό στρατιωτικοβιομηχανικού τομέα με συνεργασία κορυφαίων στρατιωτικών οργανισμών. 
Μέσα από αυτό το πλαίσιο, η χώρα μας και η Αρμενία ενισχύουν τη δυνατότητά τους να αξιοποιούν αποτελεσματικά τους πόρους και την τεχνογνωσία τους. Παράλληλα, προωθούμε την πολυδιάστατη αμυντική διπλωματία της χώρας, αυξάνοντας την αξιοπιστία μας και την επιρροή μας σε κρίσιμους τομείς, όπως η άμυνα και η τεχνολογική ανάπτυξη. Νομίζω ότι η κύρωση του Πρωτοκόλλου είναι μία δήλωση υπευθυνότητας, συνέπειας και στρατηγικού βάθους και καλώ όλους τους συναδέλφους να τη στηρίξουν. 
Τώρα θα έρθω περιληπτικά σε ορισμένα ζητήματα τα οποία ετέθησαν και θα προσπαθήσω να απαντήσω. Όσον αφορά τα περί στρατιωτικής θητείας και τις τοποθετήσεις του κυρίου Υπουργού για αυτές, θα ήθελα να πω ότι ο κύριος Δένδιας εμφατικά περιέγραψε μια κατάσταση που προσπαθούμε να βελτιώσουμε, να αλλάξουμε, να δημιουργήσουμε μια καλύτερη προοπτική. Νομίζω ότι πρόκειται για ουσιαστική αναβάθμιση στην εκπαίδευση και όχι μη ουσιαστική, όπως ανέφεραν μερικοί. Δεν είναι αναβάθμιση η εκπαίδευση στα drones, που ξεκινάει τώρα από τους εφέδρους μας; 

Δεν είναι αναβάθμιση σε περισσότερες βολές, σε περισσότερες ρίψεις εκπαιδευτικών χειροβομβίδων, σε περισσότερα μέσα τα οποία θέλουμε να εξοικειωθούν; Εκσυγχρονίζουμε τις Ένοπλες Δυνάμεις μας, αγοράζουμε όπλα, πλατφόρμες, οπλικά συστήματα, αλλά πρέπει να εκσυγχρονιστεί ακόμα καλύτερα και το προσωπικό το οποίο εκτελεί τη θητεία του. 
Αυτά τα οποία γίνονται σήμερα, οι αλλαγές στη θητεία, έχουν μία άμεση αναφορά, μία άμεση προβολή, στη δημιουργία μιας εφεδρείας περίπου 150.000 στρατευσίμων. Μία εφεδρεία που οψέποτε κληθεί –εύχομαι ποτέ– σε επιχειρησιακές ή εκπαιδευτικές καταστάσεις και κλήσεις, να μπορεί να ανταποκριθεί πλήρως σε ένα μοντέλο ενός σύγχρονου μαχητή. Έχουμε τελειώσει όλοι τη στρατιωτική μας θητεία και αυτό που αποκομίζουμε είναι οι στολές μας, είναι οι φωτογραφίες που βγάλαμε και αν μας πει κάποιος, πήγαινε να ρίξεις σήμερα με ένα Μ1 παλιό όπλο ή με οτιδήποτε άλλο, θα δυσκολευθούμε. Αυτό προσπαθούμε, αγαπητοί συνάδελφοι, σήμερα να κάνουμε και νομίζω ότι όλα αυτά συντείνουν σε μία καλύτερη εκπαίδευση του μαχητή.
 Επίσης, το ζήτημα της LT-PYRKAL αναφέρθηκε από πολλούς. Το 2016, η τότε πολιτική ηγεσία και η διοίκηση των ΕΑΣ, ενημέρωσαν ότι επιθυμούν απεμπλοκή των ΕΑΣ από την κοινοπραξία. Πιθανόν όλοι το γνωρίζουμε. Το Νοέμβριο του 2019  τα ΕΑΣ απεφάσισαν την εκ νέου αξιοποίηση της θυγατρικής. Εκεί έχουν ολοκληρωθεί έξι από τα εννέα προγράμματα της κοινοπραξίας. Από ό,τι έχω ενημερωθεί, επί του παρόντος εξετάζεται η δυνατότητα εμπορικής εκμετάλλευσης των προϊόντων με βάση τις σύγχρονες συνθήκες. 
Στο πλαίσιο αυτό, λοιπόν, δρομολογείται από τη ΓΔΑΕΕ, τη Γενική Διεύθυνση Αμυντικών Εξοπλισμών και Επενδύσεων, η συμμετοχή των ΕΑΣ, μεταξύ άλλων επτά εταιρειών, στην «Industry Day» της Αρμενίας στο δεύτερο τρίμηνο του 2026. Πιστεύω ότι είναι μία καλή ένδειξη η συμμετοχή αυτή στην Αρμενία και νομίζω ότι κατά τούτο θα δούμε τα αποτελέσματα και μπορούμε μετά να κάνουμε τις δικές μας πολιτικές επισημάνσεις ή παρατηρήσεις.
Όσον αφορά το περί χρημάτων, που ανέφερε ο κ. Καζαμίας, γενικά αυτό που είπατε, αγαπητέ συνάδελφε, η υπογραφή συμφωνιών στις διακρατικές επαφές, σχέσεις, επισκέψεις κ.λπ., είναι ένα θέμα που θα μπορούσαμε να το συζητήσουμε. Όπως έχω πει και άλλη φορά, το 2013, ως Υφυπουργός Άμυνας και τότε, συνοδεύοντας τον αείμνηστο Κάρολο Παπούλια, ως Πρόεδρο της Δημοκρατίας, στην Κορέα, υπογράψαμε μία τέτοια διακρατική σύμβαση με την Κορέα για το διάστημα, η οποία έχει κυρωθεί και από την Ελληνική Βουλή πριν μερικά χρόνια. 
Όμως, σχετικά με το ταμειακό ζήτημα, όπως συνηθίζω να λέω, όταν τα χρήματα είναι πολλά λέμε είναι πολλά τα χρήματα, όταν κάνουμε περιστολές ή είναι λίγα, λέμε, μα τόσα λίγα. Έτσι είναι ο κοινοβουλευτικός διάλογος, τον γνωρίζω, τον αγαπώ και πρέπει να τον θέτουμε έτσι. Αυτή η Συμφωνία, όμως, έχει ένα βάθος, όπως ανέφερα προηγουμένως, ένα βάθος συνεργασίας με την αμυντική βιομηχανία. Το πρόγραμμα της στρατιωτικής συνεργασίας για το 2026 εμπεριέχει 38 δραστηριότητες.
Αυτές, λοιπόν, οι δραστηριότητες αναλύονται στα συγκεκριμένα ποσά και περιγράφονται σε αυτή τη Σύμβαση. Πιστεύω ότι δεν είναι μόνο σχηματικά ή ονομαστικά τα ποσά, είναι ουσιαστικά. Δεν πιστεύω ότι υπάρχει περισσότερο ή λιγότερο ενδιαφέρον από εμάς και από εσάς στην κατανάλωση των χρημάτων, διότι αντιλαμβάνεστε ότι εμείς προσπαθούμε να νοικοκυρέψουμε και να δώσουμε μία λογική περιστολής των απαραίτητων σε ό,τι έχει να κάνει με αυτού του είδους τις δράσεις, πράγμα το οποίο συμβαίνει συνεχώς καθημερινώς.
Αυτά ήθελα να πω. Είμαι στη διάθεσή σας για οτιδήποτε άλλο και τα υπόλοιπα και πιο κωδικοποιημένα θα τα πούμε και στην αυριανή συνεδρίαση στην κύρωση της Συμφωνίας στην Ολομέλεια. Θέλω πάντως να εξάρω, γιατί τελικά οι κυρώσεις των Συμβάσεων, κυρία Πρόεδρε, έχουν και έναν εκπαιδευτικό χαρακτήρα, διότι βλέπεις και την ποιότητα των συναδέλφων, παρά την αντιπολιτευτική τους διάθεση πολλές φορές, τη γνώση πάνω σε ζητήματα αμυντικής συνεργασίας και δράσεων και αμυντικής βιομηχανίας και αυτό όλο συμβάλλει στην γενικότερη αναβάθμιση του κοινοβουλευτικού διαλόγου. Θέλω, επίσης, να ευχαριστήσω και τον συνάδελφο, τον κ. Φωτόπουλο, ο οποίος εξήρε την προσπάθεια μας  το τελευταίο διάστημα να φέρνουμε προς κύρωση πολλές τέτοιου είδους Συμφωνίες, οι οποίες, θα έλεγα, λίμναζαν το προηγούμενο διάστημα. Σας ευχαριστώ πολύ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):  Να ευχαριστήσω τον κ. Δαβάκη.
Το λόγο έχει η κυρία Δούρου.
ΕΙΡΗΝΗ (ΡΕΝΑ) ΔΟΥΡΟΥ: Ευχαριστώ, κυρία Πρόεδρε. Είχα ζητήσει το λόγο, αλλά μετά τις παρεμβάσεις αρκετών Εισηγητών, το απέσυρα, μόνο που από αυτά που είπε τώρα ο κ. Υπουργός,  προκύπτει τελικά το ερώτημα. Ουσιαστικά, ήθελα και εγώ, με τη σειρά μου, να ρωτήσω αν υπάρχει κάποιου είδους ενημέρωση σε σχέση με τη συνεργασία υπό το αρκτικόλεξο LT-PYRKAL. Είπατε, ισχυρίζεστε και μπορείτε να το επαναλάβετε, ότι το 2016 σταμάτησε;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Η ενημέρωση την οποία  έχω, στην οποία ετέθη το ζήτημα αυτό, είναι ότι το 2016, η τότε πολιτική ηγεσία και η διοίκηση των ΕΑΣ ενημέρωσαν ότι επιθυμούν την απεμπλοκή της εταιρείας από τη συγκεκριμένη κοινοπραξία. 
ΕΙΡΗΝΗ (ΡΕΝΑ) ΔΟΥΡΟΥ: Να σας ενημερώσω, λοιπόν, και εγώ με τη σειρά μου, κύριε Υπουργέ, αν και δεν είναι η θέση μου ,ούτε αρμοδιότητα και ευθύνη μου, διαβάζω εδώ, το 2019, τον γενικό διευθυντή της LT-PYRKAL, Gagik Buniatyan, υποδέχτηκαν στην Ελλάδα τα Ελληνικά Αμυντικά Συστήματα στις αρχές Σεπτεμβρίου, στο πλαίσιο αναβάθμισης της συνεργασίας μεταξύ των εταιρειών. Η θυγατρική των ΕΑΣ, LT – PYRKAL, με έδρα την Αρμενία είναι πρωτοπόρος σε συστήματα οπτοηλεκτρονικής, φακών και λέιζερ, με ισχυρό δυναμικό στον τομέα κ.λπ.. Επειδή δεν θέλω να καταχρώμαι το χρόνο. μπορώ να σας το στείλω. Ξέρετε, είναι τουλάχιστον ανεύθυνο να λέτε με τόση ευκολία, ότι, όπως γνωρίζετε όλοι εδώ, αυτή η συνεργασία σταμάτησε το 2016.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το 2019 πάντως, να ξέρετε, ότι αναβίωσε αυτή.
 ΕΙΡΗΝΗ (ΡΕΝΑ) ΔΟΥΡΟΥ: Επαναλαμβάνετε σε ανοικτή Επιτροπή Εξωτερικών και Άμυνας –πόσο καιρό είστε σε αυτή τη θέση– ότι αυτή η συνεργασία έχει σταματήσει από το 2016; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ναι.
ΕΙΡΗΝΗ (ΡΕΝΑ) ΔΟΥΡΟΥ: Ωραία, εντάξει.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Και επανεκκίνησε το 2019. Για να επανεκκινήσει, σημαίνει ότι είχε σταματήσει.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):  Το λόγο έχει ο κ. Αποστολάκης. 
ΕΥΑΓΓΕΛΟΣ ΑΠΟΣΤΟΛΑΚΗΣ: Επιτρέψτε μου λίγο. Υπήρχε ένα θέμα. Έγινε μία επίσκεψη, όπως σας είπα, από εκπροσώπους των ΕΑΣ και η πορεία των συμφωνηθέντων και η παραγωγή του εργοστασίου δεν ήταν ικανοποιητική. Είχαμε πάλι μια επίσκεψη ανταποδοτική επίσκεψη.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):  Πότε έγινε η επίσκεψη, κύριε Αρχηγέ;
ΕΥΑΓΓΕΛΟΣ ΑΠΟΣΤΟΛΑΚΗΣ:  Το 2017. Έγινε μία επίσκεψη ανταποδοτική από τα ΕΑΣ της Αρμενίας, έγιναν προσπάθειες να βρεθούν λύσεις για το πώς θα συνεχίσει να υλοποιείται αυτή η συνεργασία. Υπήρξαν προτάσεις για να διακοπεί, αλλά δεν διεκόπη. Η συνεργασία αυτή, συνεχίζεται. Για  αυτό και σας ρωτήσαμε αν είναι ακόμα σε ισχύ. Το ότι σταμάτησε, δεν ισχύει. Ότι υπήρχαν προτάσεις να σταματήσει, ναι,  αλλά δεν σταμάτησε ποτέ.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν είπα ότι σταμάτησε. Ενημέρωσα επιλέξει, διότι το είχα σημειώσει, κυρία Δούρου και καλό θα είναι να μην δημιουργούμε εντυπώσεις. Σήμερα σας βλέπω στην Επιτροπή. Ενημέρωσα. 
ΕΙΡΗΝΗ (ΡΕΝΑ) ΔΟΥΡΟΥ: Τώρα πλάκα κάνετε;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν θα σχολιάσω την έκφραση. Δεν συνηθίζω να κάνω πλάκα. 
ΕΙΡΗΝΗ (ΡΕΝΑ) ΔΟΥΡΟΥ: (Ομιλία εκτός μικροφώνου)
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Η τότε πολιτική ηγεσία…
ΕΙΡΗΝΗ (ΡΕΝΑ) ΔΟΥΡΟΥ: (Ομιλία εκτός μικροφώνου)
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι, στην Επιτροπή Εξοπλισμών σας βλέπω.
ΕΙΡΗΝΗ (ΡΕΝΑ) ΔΟΥΡΟΥ: Σοβαρολογείτε, κύριε Δαβάκη; Κατ’ αρχάς δεν είμαι πια στην Επιτροπή Εξοπλιστικών.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα είσαστε τότε από μακριά. 
ΕΙΡΗΝΗ (ΡΕΝΑ) ΔΟΥΡΟΥ: Εγώ λέω το εξής. Είπατε δύο φορές, ότι «όπως γνωρίζει το σύνολο των συμμετεχόντων της Επιτροπής, έχει σταματήσει το 2016». Και αντί να πείτε «θα ενημερωθώ», έρχεστε και μου λέτε εμένα ότι πρώτη φορά με βλέπετε στην Επιτροπή Εξωτερικών και Άμυνας. Ε, τώρα αυτά δεν είναι σοβαρά πράγματα.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θέλετε να δημιουργείτε  εντυπώσεις. Έχουμε συνηθίσει.
ΕΙΡΗΝΗ (ΡΕΝΑ) ΔΟΥΡΟΥ: Άλλοι δημιουργούν εντυπώσεις και κάθονται στα ίδια κοινοβουλευτικά έδρανα με εσάς. 

ΑΘΑΝΑΣΙΟΣ ΔΑΒΑΚΗΣ (Υφυπουργού Εθνικής Άμυνας): Θέλω να σας πω, γιατί δεν προσέξατε την έκφραση. Αφήστε να σας απάντηση και η Κυβέρνηση, το 2016 η τότε πολιτική ηγεσία ξαναλέω και οι διοίκηση των ΕΑΣ ενημέρωσαν ότι επιθυμούν την απεμπλοκή τους από τη συγκεκριμένη κοινοπραξία. Τώρα, φτάνουμε αν φτάνουμε  στο 2017 που λέει  ο κ. Αρχηγός, είναι μια άλλη εξέλιξη. Δεν είπα ότι σταμάτησε. 
ΕΙΡΗΝΗ (ΡΕΝΑ) ΔΟΥΡΟΥ: Το 2019 σας διάβασα ότι προχώρησε η αναβάθμιση. 
[bookmark: _Hlk222913307]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το 2019 ξεκίνησε η Κυβέρνηση της «Νέας Δημοκρατίας». 
ΕΙΡΗΝΗ (ΡΕΝΑ) ΔΟΥΡΟΥ: Σας ζητήσαμε να μας ενημερώσετε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Αύριο θα σας φέρω και τα έγγραφα. Το 2019 αναβίωσε η συγκεκριμένη διάταξη. 
ΘΕΩΔΟΡΑ ΝΤΟΡΑ ΜΠΑΚΟΓΙΑΝΝΗ (Πρόεδρος της Επιτροπής): Λοιπόν, είναι σαφές γιατί η Συμφωνία είχε προβλήματα υλοποίησης. Είναι σαφές ότι υπήρξαν διαφορετικές απόψεις, οι οποίες κατατέθηκαν κατά την διάρκεια… (Ομιλία εκτός μικροφώνου)
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):  Να διαβάσω, ένα λεπτό, μου δίνει ο συνεργάτης μου και το έγγραφο της ΓΔΑΕΕ.
[bookmark: _Hlk222914607]ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Εγώ νομίζω, κυρία Πρόεδρε, ανεξαρτήτως τι έγινε το 2016 και ποια είναι η πραγματική παράθεση των γεγονότων ή μη, το προβληματικό για μένα είναι ότι το 2026 σήμερα που μιλάμε, η πολιτική ηγεσία του Υπουργείου Άμυνας, στο ερώτημα πώς βλέπει αυτή την κοινοπραξία, την LTP, αν θα συνεχίσει, αν θα επενδύσει, αν υπάρχει αποτίμηση πάνω στα 13 εκατομμύρια δολάρια που δόθηκαν, η απάντηση που δίνει η Πολιτική Ηγεσία του Υπουργείου είναι ότι θα πάνε τα ΕΑΣ σε μία Έκθεση Αμυντικού Εξοπλισμού που θα γίνει στο Γερεβάν. Ελπίζω αύριο, στην Ολομέλεια, να μας πείτε κύριε Υφυπουργέ, η Πολιτική Ηγεσία του Υπουργείου Εθνικής Άμυνας, ευθέως, ποια είναι η στάση της Πολιτικής Ηγεσίας πάνω σε αυτή την κοινοπραξία; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν είναι μόνο αυτή η απάντησή μου.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Θα συνεχίσει; Γιατί, εδώ μιλάμε για στρατηγική συνεργασία με την Αρμενία. Υπάρχει στρατιωτική αμυντική στρατηγική συνεργασία μέσω της κοινοπραξίας, 
[bookmark: _Hlk222914837]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Άτυπη. 
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Και σήμερα 10 χρόνια μετα το 2016, δεν μας λέτε αν θα συνεχίσει ή αν θα επενδύσετε περαιτέρω; Άρα, περιμένουμε ξεκάθαρη τοποθέτηση. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εάν θα συνεχίσουμε; 
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Όχι, ποια θα  είναι η άποψή σας για το LTP; Της ηγεσίας, όχι προσωπική, της Πολιτικής Ηγεσίας εννοώ σαν πολιτικό προϊστάμενο. Αν θα συνεχίσετε, αν θα επενδύσετε, αν μαζί με το πρωτόκολλο που θα κυρωθεί αύριο, έχετε να μας πείτε κάτι για την Κοινοπραξία LTP, πολύ συγκεκριμένο, το οποίο θα δείχνει ότι όντως θέλουμε να εμβαθύνουμε αμυντικά στρατιωτικά. Ευχαριστώ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα φέρω και έγγραφα. 
[bookmark: _Hlk222916321]ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Λαμπρά. Λοιπόν, κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εθνικής Άμυνας «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας σχετικά με τη στρατιωτικοτεχνική συνεργασία» και προχωρούμε στην ψηφοφορία. 
Το λόγο έχει ο κ. Χρυσομάλλης.
ΜΙΛΤΙΑΔΗΣ ΧΡΥΣΟΜΑΛΛΗΣ (Εισηγητής της Πλειοψηφίας): Υπέρ.
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ο Εισηγητής της Πλειοψηφίας, ο κ. Χρυσομάλλης, υπέρ. 
Το λόγο έχει ο κ. Κατρίνης.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Επιφύλαξη. 
[bookmark: _Hlk222915507]ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ο Εισηγητής της Μειοψηφίας, κ. Κατρίνης, επιφυλάσσεται.
Το λόγο έχει ο κ. Κεδίκογλου.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ): Επιφύλαξη.
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ο Ειδικός Αγορητής  κ. Κεδίκογλου, επιφυλάσσεται.
Ο Ειδικός Αγορητής του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ, ο κ. Συντυχάκης, μας ενημέρωσε ότι καταψηφίζει. 
Ο Ειδικός Αγορητής της «ΝΕΑΣ ΑΡΙΣΤΕΡΑΣ», επιφυλάσσεται. Σωστά, κ. Δρίτσα;
ΘΕΟΔΩΡΟΣ ΔΡΙΤΣΑΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Μάλιστα. 
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Το λόγο έχει ο κ. Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη.
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο κ. Φωτόπουλος,  επιφυλάσσεται. 
Το λόγο έχει ο κ. Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Επιφύλαξη.
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Οικονομόπουλος, επιφυλάσσεται. 
Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας; 
ΑΛΕΞΑΝΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Επιφυλασσόμαστε για την Ολομέλεια. 
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Επιφυλάσσεται, επίσης. Κατόπιν τούτου το ανωτέρω σχέδιο νόμου του Υπουργείου Εξωτερικών, γίνεται δεκτό επί της Αρχής, επί των άρθρων και στο σύνολό του κατά πλειοψηφία. 
Ευχαριστώ πολύ κύριε συνάδελφοι. Παρακαλώ μην σηκώνεστε με τέτοια άνεση. Προχωράμε στην αμέσως επόμενη Σύμβαση με το Μαυροβούνιο. 
ΑΛΕΞΑΝΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Κυρία Πρόεδρε, επί της διαδικασίας θα ήθελα δύο σημεία. Το πρώτο είναι ο προγραμματισμός, προβλέπεται ότι θα ξεκινήσει αυτή  η συνεδρίαση στις 12.00΄ και τώρα είναι 11.30΄. Το δεύτερο είναι ότι στην Ολομέλεια, θα υπάρξει επίσης, αίτηση άρσης ασυλίας στις 12.00΄. Οπότε θα ήθελα να μας διευκρινίσετε, ξεκινάμε τώρα φαντάζομαι επειδή το έχετε υπόψη σας.  
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ακριβώς. 
[bookmark: _Hlk222916800][bookmark: _Hlk222917051]ΑΛΕΞΑΝΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Μπορείτε να μας δώσετε μια εικόνα του τι θα κάνουμε ακριβώς; 
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ακριβώς εικόνα, κ. Καζαμία, δεν μπορώ να σας δώσω, αλλά μόλις κληθούμε για την ψηφοφορία στην Ολομέλεια, θα διακόψουμε. Ήλπιζα, επειδή και ο κ. Κατρίνης έχει μια άλλη ανειλημμένη υποχρέωση και μου ζήτησε να προηγηθεί, να προχωρήσουμε μια που είμαστε στην ίδια ακριβώς.
ΑΛΕΞΑΝΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Κυρία Πρόεδρε, μου δώσατε μια ακριβή εικόνα και ευχαριστώ για αυτό. Και η Πλεύση Ελευθερίας έχει ένα ζήτημα με αυτή την προσέγγιση, στις αιτήσεις άρσης ασυλίας, δεν νομίζω ότι είναι Κοινοβουλευτικό να διακόπτουμε μόνο για την ψηφοφορία. Είναι αντικοινοβουλευτικό να ψηφίζουν οι Βουλευτές σε μια διαδικασία, την οποία δεν παρακολούθησαν από το ξεκίνημα. Αν είναι να ξεκινήσουμε τώρα, δεν έχουμε αντίρρηση, αλλά πιστεύω ότι θα πρέπει να διακόψουμε μόλις ξεκινήσει συζήτηση, όχι η ψηφοφορία για την Αίτηση Άρσης Ασυλίας. 
Δεν είμαι ούτε αξιοπρεπές για το Κοινοβούλιο, να πηγαίνουν οι Βουλευτές να ψηφίζουν για κάτι το οποίο δεν άκουσαν. Οπότε, παρακαλώ, ας ξεκινήσουμε τώρα, καμία αντίρρηση, αλλά να διακόψουμε στο ξεκίνημα της συζήτησης για την νέα αίτηση άρσης ασυλίας. 
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κύριε Καζαμία, αντιλαμβάνομαι την ένσταση, αλλά πρέπει να ολοκληρώσω τη διαδικασία, διότι αύριο αυτό το νομοσχέδιο πάει στην Ολομέλεια. Οπότε δεν μπορώ επ’ άπειρον να κρατήσω την Επιτροπή.
[bookmark: _Hlk222917307]ΑΛΕΞΑΝΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Δεν είπαμε έτσι, ο προγραμματισμός λέει ότι θα ξεκινήσει στις 12.00΄ και θα ολοκληρωθεί σήμερα καμία αντίρρηση σε αυτό. 
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Αν ξεκινήσει στις 12.00΄ και η συζήτηση στην Ολομέλεια, καταλαβαίνετε.  
ΑΛΕΞΑΝΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Δεν είπα αυτό, κυρία Πρόεδρε, να ξεκινήσουμε τώρα, να διακόψουμε στο ξεκίνημα της συζήτησης στην Ολομέλεια. Αυτό λέω για να ολοκληρώσουμε σήμερα δεν υπάρχει δυσκολία σε αυτό. Αυτή είναι η πρότασή μας. 
ΘΕΩΔΟΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Συνεπώς, το ως άνω σχέδιο νόμου του Υπουργείου Εθνικής Άμυνας γίνεται δεκτό επί της αρχής, επί των άρθρων και στο σύνολό του, κατά πλειοψηφία. Λύεται η συνεδρίαση.
Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χαρακόπουλος Μάξιμος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μουλκιώτης Γεώργιος, Μπιάγκης Δημήτριος, Νικητιάδης Γεώργιος, Γιαννούλης Χρήστος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Τσοκάνης Χρήστος, Μεταξάς Κωνσταντίνος Βασίλειος, Συντυχάκης Εμμανουήλ, Δελής Ιωάννης, Αναγνωστοπούλου Αθανασία (Σία), Δρίτσας Θεόδωρος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Καζαμίας Αλέξανδρος, Αποστολάκης Ευάγγελος, Βρεττός Νικόλαος, Γαυγιωτάκης Μιχαήλ, Σαράκης Παύλος και Χουρδάκης Μιχαήλ.
 Τέλος και περί ώρα 11.30΄ λύθηκε η συνεδρίαση.

